Қизиқ ҳолат. Эндигина атак-чечак юра бошлаган болажон йиқилган замон оғриган жойини кўрсатиб онаси ёки опаси олдига югуриб боради. Оғриган жойини биргина силаб ёки ўпиб қўйишса, болакай дарров тузалиб қолади. Шуниси ҳам борки, болакайга ойижониси юзидаги ачиниш, жон койитиш маълум маънода тасалли, юпанч беради...\nАслида болалар дардига даво топиш осон иш эмас. Улар танасидаги дарди ҳақида гапириб бера олмайди. Шунинг учун ҳам болалар хасталикларини даволашга соғлиқни сақлаш соҳасининг муҳим тармоғи сифатида қаралади.\nБолажонларнинг дардини аритадиган, бу соҳадаги оворагарчиликлардан халос этадиган алоҳида тиббиёт марказига юртимизда эҳтиёж ва зарурат бор эди. Ана шу ҳолат инобатга олиниб пойтахтимизнинг Яшнобод туманида замонавий стандартлар асосида Болалар миллий тиббиёт маркази барпо этилди.\nЎзбек оиласи нақадар болажон, болапарвар. У ўз жигаргўшасини ўзи емай, ўзи ичмай, ўзи киймай бўлсада, бировдан кам қилмасдан ўстиради, оёққа қўяди. Боламнинг кўнгли ўксимасин деб гоҳида ўзини сувгаям, ўтгаям уради. Ишқилиб, ҳар не бўлсада болажони соғ-саломат бўлиб ўсса бас. Болажони дунёсини бойитишда, зийнатлашда ота-она ўзбекона руҳ, миллий қадриятлар нури билан чароғон этадиган бадиий китоблардан ҳам расамади билан фойдаланади. Ва яна болаликни, болаларни алдаб бўлмайди. Бу палланинг ҳар лаҳзаси эртанги кун учун маҳобатли пойдевор бўлишини ёддан чиқармаслигимиз керак.\nБолалар миллий тибббиёт маркази биносини бунёд этишда ана шу талаблар бош мезон бўлди. Қиймати 130 миллион доллардан зиёд бўлган мазкур марказ Корея Республикаси кўмагида, «Баум» корпорацияси лойиҳаси асосида барпо этилди. Бу юқори технологиялар асосида хизмат кўрсатишга ихтисослашган Марказий Осиёда ягона ушбу турдаги болалар тиббиёт муассасасидир. Бу ерда йилига 1,5 мингдан зиёд ноёб жарроҳлик амалиётларини бажариш имконияти мавжуд.\n«Бу марказ – миллий бойлигимиз. Бу ерда болаларни малакали даволаш билан бирга замонавий телемедицина технологиялари асосида мамлакатимиз ҳудудларида ҳам юқори сифатли тиббий хизматларни ташкиллаштириш керак», – деган эди Президент Шавкат Мирзиёев 20 май куни ушбу муассаса билан танишув чоғида.\n– Бу ерда ҳар бир бемор болани сўнгги русумдаги замонавий тиббиёт усулларида даволаш имкони бор, – дейди Болалар кўп тармоқли миллий тиббиёт маркази директори, тиббиёт фанлари номзоди, доцент Мурод Жаъфаров. – Мураккаб жарроҳлик амалиёти ўтказиш ҳам хориждаги тиббиёт муассасаларидаги нархнинг тенг ярмигача арзонлашади.\nЯқинда ушбу тиббиёт марказида ташкил этилган пресс-тур жараёнида журналистлар марказ фаолияти билан яқиндан танишдилар. Тўрт қаватли даволаш корпуси 280 та ўринга эга, поликлиникада кунига 250 нафаргача бемор қабул қилинади. Марказ магнит резонанс томографи, мультиспирал компьютер томографи, ДНК анализатори ҳамда онкологик касалликларни бир неча йил олдин аниқлайдиган замонавий технологиялар билан жиҳозланган. Бу ерда фаолият юритиш учун 100 дан ортиқ врач ва ҳамширалар Жанубий Кореяда малака ошириб қайтди.\nБолалар марказининг гемодиализ бўлими бирваракайига ўн нафар беморга буйрак ўрнини босувчи терапияни амалга ошира олади. Шу билан бирга марказнинг жарроҳлик бўлимида ноёб урологик, кардиожарроҳлик, офтальмологик, оторинологик, пластик ва кам инвазив жарроҳлик амалиётлари ўтказилади, гемато-онкология, генетик тиббиёт, нуклеар тиббиёт ва бошқалар бўйича даволаш ишлари олиб борилади.\nХулоса қилиб айтадиган бўлсак, янгитдан ташкил этилган Болалар миллий тиббиёт маркази мажмуаси турли дардлардан азоб чекаётган болажонларнинг соғайиб, ота-онаси ва яқинлари бағрига тезроқ қайтишига яқиндан ёрдам беришини ният қилиб қоламиз. Ота-оналарнинг марказ шифокорларини фақат яхши гап билан тилга олишлари уларнинг бундан кейинги ҳаракатларига узвий боғлиқ.\n✔ 428 🕔 11:37, 15.06.2020


Бадрда асир олинган қурайшликлар\n7 йил аввал 1124 siyrat.uz\nИбн Исҳоқ: Бадрда асирга тушган қурайшликлар: Бани Ҳошим ибн Абдуманофдан: Ақил ибн Абу Толиб ибн Абдулмутталиб ибн Ҳошим; Навфал ибн Ҳорис ибн абдулмутталиб ибн ҳошим.\nБани Мутталиб ибн Абдуманофдан икки киши: Соиб ибн Убайд ибн Абду Язид ибн Ҳошим ибн Мутталиб; Нўъмон ибн Амр ибн Алқама ибн Мутталиб.\nБани Абдушшамс ибн Абдуманофдан: Амр ибн Абу Суфён ибн Ҳарб ибн Умайя ибн Абдушшамс; Ҳорис ибн Абу Важза ибн Абу Амр ибн Умайя ибн Абдушшамс – ибн Ҳишомнинг айтишича, ибн Абу Ваҳра ҳам дейилади.\nИбн Исҳоқ: Абул Ос ибн Рабиъ ибн Абдулуззо ибн АбдуШшамс; Абул Ос ибн Навфал ибн Абдушшамс.\nУларнинг иттифоқдошларидан: Абу Риша ибн Абу Амр; Амр ибн Азрақ; Уқба ибн Абдулҳорис ибн ал-Ҳадрамий. Етти нафар.\nБани Навфал ибн Абдуманофдан уч киши: Адий ибн Хиёр ибн Адий ибн Навфал; Бани Мозин ибн мансурлик иттифоқдошларидан Ғазвон ибн Жобирнинг укасининг ўғли Усмон ибн Абдушшамс;Абу Савр.\nБани Абдуддор ибн Қусайдан икки киши: Абу Азиз ибн Умайр ибн Ҳошим ибн Абдуманоф ибн Абдуддор; иттифоқдошлари Асвад ибн Омир. Улар: «Биз Асвад ибн Омир ибн ААмр ибн Ҳорис ибн Саббоқнинг авлодларимиз», – дейишар эди.\nБани Асад ибн Абдулуззо ибн Қусайдан: Соиб ибн Абу Ҳубайш ибн Мутталиб ибн Асад; Ҳувайрис ибнАббод ибн Усмон ибн Асад. Ибн Ҳишом: у Ҳорис ибн Оиз ибн Усмон ибн Асад. Ибн Исҳоқ: иттифоқдошлари Солим ибн Шаммох. Уч нафар.\nБани Махзум ибн Яқзо ибн Муррадан: Холид ибн Ҳишом ибн Муғира ибн Абдуллоҳ ибн Умар ибн Махзум; Умайя ибн Абу Ҳузайфа ибн Муғира; Валид ибн Валид ибн ал-Муғира; Усмон ибн Абдуллоҳ ибн Муғира ибн Абдуллоҳ ибн Махзум; Сайфий ибн Абу Рифоъа ибн Обид ибн Абдуллоҳ ибн Умар ибн Махзум; Абул Мунзир ибн Абу Рифоъа ибн Обид ибн Абдуллоҳ ибн Умар ибн Махзум; Абу Ато Абдуллоҳ ибн Абу Соиб ибн Абдуллоҳ ибн Умар ибн Махзум; Мутталиб ибн Ҳантаб ибн Ҳорис ибн Убайд ибн Умар ибн Махзум; иттифоқдошлари Холид ибн Аълам. Айтишларича, биринчи бўлиб ортга қараб қочган мана шу. Жами тўққиз нафар.\nИбн Исҳоқ: Бани Саҳм ибн Амр ибн Ҳусойс ибн Каъбдан: Абу Вадоъа ибн Дубайра ибн Саид ибн Саъд ибн Саҳм – Бадр асирлари ичида биринчи бўлиб товон тўланиб озод қилинган, уни ўғли Мутталиб ибн Абу Вадоъа озод қилган эди; Фарва ибн Қайс ибн Адий ибн Ҳузофа ибн Саъд ибн Саҳм ибн Қабисо ибн Ҳузофа ибн Саъд ибн Саҳм; Ҳажжож ибн Қайс ибн Адий ибн Саъ ибн Саҳм. Тўрт нафар.\nБани Жумаҳ ибн Амр ибн Ҳусойс ибн Каъб ибн Абдуллоҳ ибн Убай ибн Халаф ибн Ваҳб ибн Ҳузофа ибн Жумаҳ;Абу Азза ибн Амр ибн Абд ибн Усмон ибн Вуҳайб ибн Ҳузофа ибн Жумаҳ; Умайя ибн Халафнинг озод қилган қули Фокиҳ, озод бўлгандан сўнг Рабоҳ ибн Муғтариф унинг Бани Шаммох ибн Муҳориб уруғидан эканлигини даъво қилган. Фокиҳни ибн Жарвал ибн Ҳизям ибн Авф ибн Ғадб ибн Шаммох ибн Муҳориб ибн Фиҳр ҳам дейилган; Ваҳб ибн Умайр ибн Ваҳб ибн Халаф ибн Ваҳб ибн Ҳузофа ибн Жумаҳ; Рабиъа ибн Даррож ибн Анбас ибн Уҳбон ибн Ваҳб ибн Ҳузофа ибн Жумаҳ. Беш нафар.\nБани Омир ибн Луайдан: Суҳайл ибн Амр ибн Абдушшамс ибн Абду Вудд ибн Наср ибн Молик ибн Ҳисл ибн Омир, уни Бани Молик ибн Авфнинг биродари Молик ибн Духшум асир олган эди; Абд ибн Замъа ибн Қайс ибн Абдушшамс ибн Абду Вудд ибн Наср ибн Молик ибн Ҳисл ибн Омир; Абдураҳмон ибн Машнуъ ибн Вақдон ибн Қайс ибн Абдушшамс ибн Абду Вудд ибн Наср ибн Молик ибн Ҳисл ибн Омир. Уч нафар.\nБани Ҳорис ибн Фиҳрдан икки киши: Туфайл ибн Абу Қунайъ ва Атаба ибн Амр ибн Жаҳдам.\nИбн Исҳоқ: Бизларгача номлари эсда қолиб, етиб келган асирлар жами қирқ учтадир.\nИбн Исҳоқ номларини зикр қилмаган қурайшликлар


Нега Таиланд Жанубий Осиёдаги мустамлака бўлмаган ягона давлат? » Ўзбекистон янгиликлари – Zamin.uz\n16 октябрь 2019, 13:33\nМашҳур ўқитувчи-блогер Исроил Тиллабоев ҳозир Таиландда саёҳат қилиб юрганини кўриб, Таиланд тарихига қизиқдим. Таиландликлар Жанубий Осиёда колония бўлмаган ягона мамлакат эканлигидан ғурурланади. Бу диққатга арзийди. Таиланднинг қўшнилари Бирма, Лаос, Камбоджа ва Малайзия, борингки, нарироқдаги улкан Хитой, Ҳиндистон ва Индонезиялар ҳам мустамлакачилар зулмини бошидан ўтказган, аммо Таиландни кибор ғарбликлар бўйсундирмаган. Хўш, бунинг сабаби нима?\nСабаблар кўп. Қуйида бир-бир санаймиз.\n1. Таиландликлар биз эрксевар, аҳил, жанговар, ҳур миллат бўлганлигимиз учун Европа енга олмаган, деб ҳисоблашади ва бундан ғурур ҳиссини туйишади. Албатта, бунда муболаға бор, аммо тайларга эътироз билдирсангиз, кўнгли оғриб қолади.\n2. Географик детерминизмчилар ва тарихчиларнинг фикрича, Осиёга қараб юриш қилган европаликларнинг асосий мақсади Хитойга кириш бўлган. Харитага қарасангиз, Таиланд орқали Хитойга кириш энг номақбул йўл ҳисобланади. Шарқ томони очиқ, жанубида Бангладеш, Бирма каби кучсиз давлатлар турганда ноқулай Таиланд орқали Хитойга боришдан маъно йўқ. Қолаверса, муай-тай усулида зарба еган оврўпалик барака топмаслиги аниқ.\n3. Қарангки, бу борада русларнинг ҳам кўзқараши бор экан. Жанубий Осиёни европаликлар хомталаш қилаётган бир пайтда шарқида Франция, ғарбида Британия тиш қайраб турган Таиланд қироли навбат ўзига келаётганини фаҳмлаб, Россия императори Николайнинг олдига шошилинч сафар қилади ва сиам мушукчалари билан унинг кўнглини овлаб ҳимоя олишга эришади. Шундай қилиб, Тони Жаанинг боболари мустамлака хавфидан халос бўлишади.\nАна шунақа гаплар. Бу вақтда бизда Чор Россиясининг вассаллари бўлмиш хону амирлар зулмидан чарчаган туркистонликларнинг инқилобий кайфияти пишиб етилаётганди.\nЯнгиликлар » Дунё » Нега Таиланд Жанубий Осиёдаги мустамлака бўлмаган ягона давлат?\n15:15 Илк истеъфо, таиландликлар бош мураббийи истеъфога чиқарилди\n21:37 Таиланд сайёҳлар учун "энг хавфли мамлакат" деб топилди


Ўзбекистонда «хуфиёна иқтисодиёт»га қарши қандай курашилмоқда? - Халқ сўзи\n19:46 01 Декабрь 2021 Жамият\nБугунги кунда тадбиркорларни ҳар томонлама қўллаб-қувватлаш борасида кенг имкониятлар яратиб берилмоқда. Ушбу саъй-ҳаракатларни аҳоли, хусусан, ишбилармонларга етказиш, уларни қийнаётган муаммоларга барҳам бериш қатор вазирлик ва идоралар қаторида солиқ органларининг ҳам асосий вазифаларидан биридир.\nТошкент шаҳар давлат солиқ бошқармасида «Солиқ маъмурчилигининг самарасини ошириш орқали тадбиркорларга тенг рақобат шароитларини яратиш» мавзуида ўтказилган матбуот анжумани ҳам айни шу жиҳатларни қамраб олди.\nУнда Тошкент шаҳар давлат солиқ бошқармаси бошлиғи Ю.Насимжонов, Янги технологиялар илмий ахборот маркази ва бошқарманинг масъул ходимлари ҳамда юздан зиёд тадбиркорлар иштирок этди.\nОчиқ мулоқот тарзида бўлиб ўтган анжуманда тадбиркорлар ўзларининг муаммоли вазиятлари бўйича мутахассислардан керакли тавсиялар олишди.\n— Ҳар бир тадбиркорнинг муаммосини бартараф этиш бизнинг устувор вазифамиздир, — дейди Тошкент шаҳар ДСБ бошлиғи Юнусжон Насимжонов. — Бугунги кунда тадбиркорликни ривожлантириш борасида бошланган ислоҳотлар натижасида Тошкент шаҳрида ҚҚС тўловчилари сони 2017 йилга нисбатан 14 бараварга ўсди ёки 28 275 тани ташкил этмоқда. Худди шундай фойда солиғи тўловчилари сони ҳам 15 бараварга ошди. Ўзини-ўзи банд қилган фуқаролар эса 120 минг нафардан зиёдни ташкил этмоқда.\nТаъкидлаш жоизки, охирги йилларда тизимда олиб борилаётган ислоҳотлар боис Ўзбекистон солиқ соҳасида ижобий ўзгаришларга эришаётган давлатлар рўйхатида «ТОП-20» таликка кирди. Лекин солиқ маъмурчилиги бўйича мукаммал тизим яратилмас экан, «хуфиёна иқтисодиёт»га қарши курашиш масаласи долзарблигича қолаверади. Бунинг энг тўғри ҳамда ягона ечими — солиқ маъмурчилигининг барча йўналишга автоматлаштирилган ахборот тизимларини жорий этишдир.\nДавлат солиқ хизмати органлари тизимида бу борада салмоқли қадамлар ташланмоқда. Давлат солиқ қўмитаси маълумотларни қайта ишлаш марказининг қуввати ўтган йилга нисбатан 8 баравар, ахборотни қайта ишлаш тезлиги эса 29 бараварга оширилди. Ҳозирда солиқ тўловчиларнинг 95 фоизи солиқ мажбуриятларини ўз вақтида ихтиёрий бажармоқда. Бу рақамлаштириш йўналишда амалга оширилган ислоҳотларнинг дастлабки натижасидир.\nВазирлар Маҳкамасининг тегишли қарори билан солиқ маъмурчилигининг янги босқичига қадам қўйилди. Хусусан, қўшилган қиймат солиғи тўловчиларни солиқ органларида махсус рўйхатдан ўтказишни солиқ хавфини баҳолаш асосида амалга ошириш кўзда тутилган.\nБундан ташқари, тадбиркорларнинг активларни ҳисобга олишнинг янги механизми — «E-aktiv» автоматлаштирилган ахборот тизими солиқ органларига асосий воситалар, номоддий активлар ва товар-моддий ресурсларни ҳисобини юритиш, таҳлил қилиш, уларнинг ҳаракатини масофадан ҳисобга олиш, ҳар бир омбор кесимида кирим-чиқим қилинган ёки қолдиқ товарлар рўйхатини шакллантириш имконини беради.\nШу билан бирга, юридик ва жисмоний шахслар томонидан ижара шартномаларини солиқ органларида ҳисобга қўйиш учун «Кўчмас мулк ижара шартномаларини давлат солиқ хизмати органларида ҳисобга қўйиш» — «Е-ijara» электрон хизмати яратилиб, «ijara.soliq.uz» интернет манзилида синовдан ўтказилмоқда.\nКўчмас мулк ижара шартномалари мажбурий равишда солиқ органларида электрон шаклда ҳисобга қўйиш амалиёти 2022 йил 1 январдан жорий этилади.\nЭлектрон ҳисобварақ-фактура ҳамда Маҳсулот ва хизматларнинг идентификацион коди тизимида амалга оширилаётган янгиликлар, хусусан, тизимдан фойдаланиш жараёнида аниқланган камчиликларни бартараф этиш мақсадида киритилаётган ўзгаришлар ҳақида маълумотларни солиқ тўловчиларга доимий билдириб борилади.\nТадбирда иштирокчиларга солиқ тизимидаги янгилик ва киритилган ўзгартиришлар ҳақида батафсил маълумотлар тақдим этилди.\nТошкент шаҳар давлат солиқ бошқармаси Жамоатчилик билан алоқалар ва ҳуқуқий ахборот шуъбаси бошлиғи.


00:00 / 21.09.2007 | eski savollar | 1518\nАссаламу Алайкум. Шайҳ Мухаммад Содиқ Хазртлари. Сизга бир Ҳадис ва 11-холатмни келтираман. Илтимос вақт ажратиб коъриб берсангиз. Сал шошилинч эди.Ёшим йигирма-бирда мени қийнаётган нарса оъзимнинг ёмон ҳулқлилигимдир. Беадаблигим сабабли қаерга борсам,оъша ерда ёмон тасурод қолдиришим,одамлардан танбеҳ эшитишим,уларнинг назардан қолишим,мен учун одат боълиб қолди. шу сабабли одамови боъп қоганман. Мен одоб аҳлоқ ва бошқа ҳилдаги китоблардан озимга ёълқидираман. Лекин бир ҳадисни эшитиб энди менга бу ҳулқум қабримгача ҳамрох деб оъйладим. Ҳадишда келишича Росулуллоҳ Соллоллоҳу Алайҳи Васаллам марҳамат қилиб айтадиларки &лт;&лт;бир тоғ орнидан боъшқаерга коъçҳиб қолибди дейилса ишониг. Аммо бир инсонниг (Аллоҳ, тугíлганидан кейин балки ундан аввал ёзиб юқтириб қоъйган) ҳулқи (ҳарактери) оъзгариб қолибди дейилса ишонманг!&гт;&гт; оъзимни ва ён атрофимни кузатиб туриб ҳадисни тоъғри эканлигини гувоҳи боълаяпман. Бунга мисол оъзимни сабирсизлигим,ҳаракатларимни совуқ ва палапартишлиги,айниқса ишқилаётиб ё овқат пайтида қоълимни оъзидан оъзи ҳартомонга ҳаракатланиб кетавериши,эсимми паслиги,қоърқоқ ва нодонлигим,коънглимнинг торлиги,тор фикирлашим ва чуқур тушуна олмаслигим,соъзларни одамларга аниқ равшан ва тиниқ айта олмаслигимни келтираман. Мен энди нима қилишим керак. Менинг Холатларим1-Холат Мен одамларга истасамҳам қоъшилиб уларга киришиб кетолмайман,хо улар яхши боълсин хо ёмон. Улар билан мулоқот пайтида мени нимадир босиб,тоъсиқ боълиб туради. Очилиб ҳазиллашиб бемалол соъзлашолмайман. 2-Холат мен кутилмаганда но керак жойда кераксиз соъзни айтиб бировниҳам оъзимниҳам уялтириб қоъяман. Буни қандай даволаса боълади. 3-Холат мен Одамлар мени ёқтиришларини,менга ён босишларини, соъзларимни инобатга олишларини,йлиб-югуриб ҳизматимни қилишларини,қисқа қилиб айтганда улар олдида буюк болишни хохлайман. Мен бу ёълда динни ва дунёвий билганларимни воситақиламан.илмдан мақсад Аллоҳни розилигини топиш эканлигини билсамҳам,калламга оъқиётган нарсаларимни одамларга яҳши коъриниш учун ишлатиш фикри кепқолаверади. Агар хоҳлаганим амалга ошмай қолса нимагадир менга оғир ботади. Буларни даволаса боъладими. 4-Холат яна мен ичи қора ҳасадгуйман. Одамларни бахтиёр гоъзал ҳаёт кечираётганларини коърсам ичим ёнибкетади. Коъпинча боъшқа инсонлар орнида бопқолишни истайвераман. буни давоси борми5-Холат Мен Аллоҳга ибодат қиламан оз боълсаҳам имоним бор номоз оъқийман роъза тутаман харомдан ҳазар қиламан. Аммо Аллоҳга коъпинча но шушкурлик қиламан, нимага мени бунчалик ҳор қилиб яратдиг деб тақдиридан норизо боъламан. Менга нажотбергин деб коъп дуолар қиламан аммо дуоларимни ижобат қилмай Аллоҳҳам мендан юз угургандек туюлади. баттар жарлик сари шоънғияпман. Буни қандай даволаш мумкин.6-Холат Мен васваса боъпқоганман. Доим бирор нимамни ёъқотиб қоъядигандек ваҳимада юраман. 7-Холат Мен бир ишни қилиб ё бир соъзни айтб боълиб кейин қайда ҳато қилдимдеб оъйлайвераман ёқ жойдан ҳато топиб оъзимни койишга тушаман. Кейин келгусида қиладиган ишимҳам хатосиз боълиши учун уни ҳар-ҳил варянтларини мийямда ҳисоблайвераман гоёки айтсам яна нуқсон боъладигандек ва шундайҳам боълади. Мийямга нокерак жойда бемани соъзлар саволлар кепқолади. Жавобни қайдан олсам экан деб оъйлайвераман. Мийямда сен аҳмоқсан,сен калта фахимсан деган соъз айланаверади. хотирам пасайиб рухим толиб кетади. Буниҳам даволаса боъладими. 8-Холат мен бир режа асосида иш қила олмайман. Ишларга жуда лаёқатсиз қарайман.Фикларим тез оъзгариб кетади. Агар одамлар бу ишдан коъра манабуниси яҳши дейишса дарров оъшанга қараб кетиб қоламан. бир фикирда мунтазам туролмайман. Жуда иродасизман9-Холат Мен ҳали уйланмаганман. Қоърққаним уйланадиган боълсам нима қиламан,аёлим билан қандоқ ҳаёт кечираман,тирик чилик нима боълади,унга ҳам сирбой бериб қоъйсаму ахмоқлигимни билиб қолсачи,мендан кунгли совиб менга итоат қилмай қоъйсачи,мени бу ҳарактеримга унча мунча қиз чидаши қийин қаниэди мени ҳечким уйланишга мажбур қилмаса деб оъйлайман.10-Холат Энг Асосий ва мени коъп изтиробга соладигани,юқорида келтирган ҳолатларимни барчаси отамдаҳам боълётганидир. Мен нодон боълсамҳам бази нарсаларга боъшқалардан коъра коъпроқ ақлим етади. Жумладан агар мендаги ҳолатлар боъшқа инсонда боълаётган боълса буни сезаман. Айниқса отам билан бирга анчадан бери биргаман ва коъриб турубманки гапларим 200% тоъғри. Отам менданҳаб баттар аҳволдалар. Доим норизо ва гамгин боълиб юрадилар. Ҳолатларимизни бир-бирига таққослаб аҳволларига жудаҳам ачиниб кетаман. Уларни қандай туғирлаб қоъйишни оъйлайвераман. Мен оъзимники етмагандай уларниҳам ташвишларини оъйлайман. Ҳеч боълмаганда улар оъз оърниларини топволганларида эди,мен шундай қолсамҳам унча билинмаган боълардидеб оъйлайман. 10-холатни чуқурроқ муҳокама қилб берсангиз. 11-Холат Аҳири мийям сту берди. Дуҳтирларни айтишича мийядаги ҳужайралар ва қон айланиш системаси бузулган. Яқин бир йил ичида Жуда коъп муолажалар олдим. ҳозир бироз яхшиман лекин коънглим ҳани ҳамуз ҳаста. Мен тури туман кимёвий элиментладан чарчадим. Менга боъшқача дори керак. Мисол. чиройли соъз ва насиҳат коънглимга етибборади. Кейин уни оъзимга шиёр қилиб оламан. Мухтарам Шайх Хазратлари. Мен бу саволни анча вақт ичида тузиб сизга юборяпман. Жавобингиз мен учун коъп нарсани белгилайди. Менга юқоридаги Ҳадис ва 11-холатимни батафсил муҳокама қилиб берсангиз. Агар сизга дардимни дастирҳон қилиб юборган боълсам узур аммо бу ишлар одамни ақилдан оздириб қоъяркан,ҳатто оълсам бу азоблар тугайди деб оъйлайман. Жавобингизни интизор боълиб кутаман. Бу ердаҳам беадапилк қилиб қоъйган боълсам мингбоър узурсоърайман. Аллоҳдан ёрдам,Сиздан эса ҳаққимга дуо қилишингизни соъраб. Абдул Ахад\nАхлоқ «хулқ» сўзининг кўплиги бўлиб, инсонда шаклланадиган хулқ-атворни билдиради. Баъзи уламолар ахлоқни «ироданинг одати» деб таъриф қилган. Яъни, ирода ўзига бир нарсани одат қилиб олса, ўша ахлоққа айланган бўлади. Мисол учун, кишининг иродаси хайр -эҳсон қилишга азму қарорли бўлиб қолса, ўша карамли хулқ дейилади.Ислом динида ахлоқий тарбия диний тарбиянинг ажралмас қисми, десак муболаға қилмаймиз. Зеро, дин яхши деб ҳисоблаган ва даъват этган нарсалар эзгулик, ёмон деб ҳисоблаган ва ман этган нарсалар эса ёвузликдир. Шунингдек, дин буюрган, ҳаётда ва муомалада касб этишга тарғиб этган ахлоқ ва фазилатлар Ислом жамиятида қадрият, ҳусни хулқ ва маънавий фазилатлар ҳисобланади. Ахлоқий дунё ўз табиатига кўра динийдир. Ахлоқи ва муомаласи гўзал бўлмаган мусулмоннинг дини ҳам мукаммал ҳисобланмайди.Қадимдан ахлоқ илми уламолари «Одамдаги ахлоқлар унинг яратилишида қўшиб яратилган бўладими ёки киши ахлоқни кейин ўрганадими?» деган саволга жавоб беришда ихтилоф қилишган. Улардан баъзилари, яхши ва ёмон ахлоқ инсон яратилган чоғида қўшиб яратилади, ахлоқни кейин касб қилиб бўлмайди, деганлар. Бошқа бир гуруҳ ахлоқ илми уламолари эса, инсон туғилганда ҳеч қандай фазилат ёки разилатсиз туғилади, унда қандай хислат бўлса, туғилганидан кейин пайдо бўлади, деганлар.Ахлоқ илми уламолари эса, ота-онасида мавжуд бўлган баъзи ахлоқлар хамиртуриши инсонга онасининг қорнидаёқ пайтида ўтади. Аллоҳ бандани халқ қилиш чоғида ахлоқ қобилиятини қўшиб яратади. Инсон ўсиши жараёнида тарбия, муҳит ва одатланиш оқибатида у ёки бу ахлоқни ўзида ривожлантиради ёки йўқотиб юборади, дейдилар.Шунинг учун ҳам Исломда хулқни сайқаллашга алоҳида эътибор берилади. Бу иш ҳар бир мусулмон учун лозим ва лобуд ишлардан бири даражасига кўтарилади. Имом Ғаззолий «Яхши хулқ фазилати ва ёмон хулқ мазаммати ҳақида» сарлавҳаси остида ёзганларидан қисқартиш ила қуйидагиларни келтиришга ижозат бергайсиз:«Кўпинча, хулқнинг яхшилиги халқ билан бирга зикр қилинади. Фалончининг хулқи ҳам, халқи ҳам гўзал дейилади. Бу унинг ичи ҳам, сирти ҳам яхши деганидир. Хулқдан мурод ички суврат, халқдан мурод ташқи сувратдир. Зотан инсон жасад ва нафсдан иборатдир.Жасадни тан кўзи ила, нафсни қалб кўзи ила идрок қилинади. Уларнинг ҳар бирининг ўзига яраша шакли шамойили ва чиройли ёки хунук суврати бор. Қалб кўзи ила идрок қилинадиган нафс тан кўзи билан идрок қилинадиган жасаддан улуғдир. Шунинг учун ҳам, А-т. уни улуғлагандир ва:«Албатта, мен қуруқ лойдан, ўзгартирилган қора балчиқдан башар яратгувчидирман. Бас, қачонки уни тўғрилаб бўлганимда ва ичига Ўз руҳимдан пуфлаганимда, унга сажда қилган ҳолингизда йиқилинг», деган (Ҳижр. 28 – 29 – оят).Бу оятда А-т. жасад лойга мансуб эканини ва руҳ Ўзига мансуб эканининг хабарини берди.Хулқ нафсдаги мустаҳкам ҳайъатдан иборат бўлиб, ундан амаллар фикр ва ўйлашсиз енгиллик ва осонлик ила содир бўлади. Агар амаллар яхши бўлса, яхши хулқ деб, ёмон бўлса, ёмон хулқ деб аталади.Баъзи бир дангасалик танасига сингиб кетган ва риёзатни ёқтирмайдиган кишилар худди ташқи сувратни ўзгартиб бўлмаганидек, ахлоқларни ҳам ўзгартишни тасаввур қилиб бўлмайди дейдилар.Бу мутлақо нотўғри гап. Агар ахлоқни ўзгартиб бўлмайдиган бўлса, ваъзу насиҳатларнинг маъноси бўлмас эди. Ўзимиз овлаб келинган ваҳший ҳайвонни уй ҳавонига айланаётганини кўриб туриб қандай қилиб ахлоқнинг ўзгаришини инкор қиламиз?! Ит таомни емай тарк қилишни, от чиройли юришни ўрганади. Фақат баъзилари осонлик билан, бошқалари қийинчилик билан ўрганади, холос.Баъзилар асли яратилганда бор нарсани ўзгартиб бўлмайдиган деган хаёлда бўладилар. Билиш керакки, мақсад мазкур сифатларни бутунлай йўқ қилиб ташлаш эмас. Балки риёзат чекиб уринишдан мақсад шаҳватларни ифрот ва тафрийтнинг ўртаси бўлган мўътадилликка қайтаришдир. Уларни тамоман йўқ қилиб юбориш мумкин эмас. Зотан асл яратишда шаҳватни фойда учун зарур бўлганидан яратилган. Мисол учун таом шаҳвати кесилса, инсон ҳалок бўлиши, жинсий шаҳват қирқилса насл кесилиши турган гап. Агар ғазаб бутунлай йўқ бўлса, одам ўзини ҳалок қиладиган нарсадан ҳам ҳимояланмай қўяди.А-т. «Оли Имрон» сурасида:«Ва ғазабни ютадиганлар», деган (134 - оят).Ғазабни йўқотадиганлар деган эмас.Шунингдек, таом шаҳватида ҳам, баднафслик билан ўта чимхўрлик орасидаги мўътадиллик матлубдир.А-т. «Аъроф» сурасида:«Еб-ичинг ва исроф қилманг», деган (31 - оят).Фақат билиб қўйиш керакки, муршид шайх ўз муридида ғазаб ёки шаҳватга мойилликни кўрса, уни мўътадиллика қайтариш учун мазкур икки нарсани мутлақо ёмонлаб ташлаши керак.Нафс риёзатидан мурод мўътадиллик эканига далиллардан бири шулки, сахийлик шариатда талаб қилинган хулқ бўлиб у ўта мумсиклик билан исрофчиликнинг ўртасидаги бир ҳолдир.А-т. уни мадҳ этиб «Фурқон» сурасида:«Улар инфоқ қилганларида исроф ҳам, хасислик ҳам қилмаслар. У иккиси ўртасида мўътадил бўлурлар», деган (67 –оят).Ушбу мўътадиллик гоҳида А-т. берган комил табиат ила ҳосил бўлади. Кўп болалар биров ўргатмаса ҳам ростгўй, сахий ва ҳалим бўлиши шундан. Гоҳида мазкур мўътадилликни касб қилиб топиш керак бўлади. Бунда нафсни кўзланган хулқни жалб қилувчи амаларни қилишга мажбурлаш керак бўлади.Бас, ким олий ҳимматлик хулқни ҳосил қилишни ирода қилса, бир нарсаларни сарфлашда олий ҳимматлилар қиладиган ишларга ўзини мажбурласин, токим табиати ўша хулққа мослашсин. Шунингдек, тавозули бўлишни истаганлар ўзини тавозулиларнинг ишини қилишга мажбурласин. Бошқа гўзал ахлоқлар ҳам шунга ўхшаш. Чунки одатланиш ва бардавомликнинг бу ишларда тасири кучли бўлади.Аксинча, яхшиликни тарк қилиш бардавом бўлса, у ҳам салбий тасир қилиши турган гап. Фазилатларга сабаб бўладиган нарсаларни қилиш ҳам инсон нафсига тасир қилиб унинг табиатини яхшилик томон буришга омил бўлиши мумкин.Гоҳида аҳли фазл кишиларнинг суҳбатида бўлиш ила яхши хулқларни касб қилинади. Чунки, инсон табиати яхшиликни ҳам, ёмонликни ҳам ўғирлайди».Имом Ғаззолий ғазабнинг даражалари ҳақида сўз юритганда жумладан: «Одамлар ғазабнинг қувватида уч даражада: тафрийт (камчилик), ифрот (ортиқчалик) ва мўътадилликда бўлурлар» деганлар.«…Тафрийт (камчилик) ғазаб қувватининг бутунлай йўқ бўлиши ёки заифлигидир. Бундай инсонни ҳамияятсиз одам дейилади ва жуда ҳам маззаммат қилинади. Шунинг учун ҳам имом Шофеъий «кимнинг ғазаби қўзғотилганда ҳам ғазаби чиқмаса, эшакдир», деган.Бу даражанинг самараси аччиқ бўлади. Бундай одамлар ўзига номуссизлик ва хорликни раво кўрадиган бўладилар.Ифрот (ортиқчалик) ғазаб сифати ғолиб бўлиб ақл, дин ва тоат чегарасидан чиқиб кетишгача олиб боради. Ундай ғазабда одамнинг қалб кўзи ҳам, назари ҳам кўр бўлади. Унда тафаккур ва ихтиёр қолмайди. Ғазабда мўътадиллик мақталган ҳолат бўлиб унда киши ақл ва диннинг ишорасига мунтазир бўлиб туради ва ҳамияят лозим бўлганда қўзғолади, ҳилм керак бўлганда босилади.Ғазабни мўътадил ҳолда ушлаб туриш А-т. бандаларидан талаб қилган мустақимлик ҳолатидир. Ана ўша ўртачаликдир.Бас, ким ўзида ғазабда футурга кетишни, ҳатто рашки сусайиб қолганини ёки ўзига мос бўлмаган хорликни ҳам қабул қилишга мойилликни ҳис қилса, нафсини даволаши керак.Ким ўзида ноўрин ғазабни, бу борада ҳаддан ошишини, ман қилинган гап ва ишларни қилишга боршини ҳис қилса, ўзидаги ғазаб оловини ўчиришга ҳаракатида бўлсин.Банда ғазаб масаласида икки нотўғри ҳолатнинг ўртасини тутишнинг пайидан бўлсин. Мана шу васатийлик – мўътадиллик – сироти мустақиймдир». «Қалб хасталиги ва тузалгани аломатлари»да қуйидагиларни айтадилар: «Қалб хасталиги яшрин бўлади. Уни беморнинг ўзи ҳам сезмайди. Сезганда ҳам даволаш қийинчиликларига сабр қила олмайди. Чунки уни даволаш учун ҳавойи нафсга хилоф қилиш лозим. Сабр қилса ҳам ҳозиқ табиб топиш керак бўлади. Қалб беморликларининг табиблари уламолардир. Қалбнинг беморлиги даволаниб соғайиши қандай бўлади? Бунда уни қайси хасталикдан даволанишига қаралади. Мисол учун бир қалбни бахиллик хасталигидан даволаш керак. Уни молу мулкни сарфлашни ўргатиш ила даволанади. Аммо эҳтиёт бўлинмаса сарфлаш ҳаддидан ошиб исроф даражасига ўтиб кетиши мумкин. Исроф ҳам дард. Демак, бир дарддан бошқа дардга ўтилибди. Мақсадга эришиш учун эса мўътадил бўлиш керак. Ана ўшанда бахиллик ва исрофчилик дардларидан фориғ бўлиб соғайган бўлади.Икки салбий тараф ўртасидаги мўътадиллик жуда ҳам нозик нарса. Уни аниқлаб олиш қийин. У соч толасидан ингичка ва қиличнинг тиғидан ўткирдир. Ана ўша сироти мустақимда юрган одам бу дунёда ғам қилмаса ҳам бўлади. У охиратда ҳам ўша сиротда бўлади. Мазкур истиқомат қийин бўлганидан бандага ҳар куни кўп марта «иҳдинаа сиротал мустақийм»ни такрорлаш амр қилинган. Фақатгина яхши ахлоқлардан яхши амаллар содир бўлади. Ҳар бир шахс ўзининг сифатлари ва ахлоқларига диққат билан назар солсин. Нуқсонларини бирин кетин тузатишга ўтсин ва бу ишнинг аччиғига азм ила сабр қилсин. Кейинроқ қилган иши ўзига ёқиб қолади. Бу худди кўкракдан ажратилган бола олдин ажрашга кўнмай, ажрагандан кейин кўкрак тутилса афтини буруштириб қочганига ўхшайди».«Қорин ва фарж шаҳватини синдириш» бобида имом Ғаззолий жумладан ёзадилар:«Баъзи бир зоҳидлар оз таом емоқда ва очликка чидашда муболаға даражасига ўтиб кетганлар. Бу нотўғри ва мўътадилликдан оғиш даражасига етган ишдир. Таомланишдаги мўътадиллик бир оз иштаҳа қолганда ейишдан тўхташдир. Бундан энг гўзал ҳолат Р-м.нинг «таоми учун учдан бир, шароби учун учдан бир ва ҳавоси учун учдан бир», деганларидир.Мўътадил овқатланиш ила бадан соғ бўлади ва беморлик олди олинади. Сурункали камовақт бўлиш қувватни олади. Баъзи қавмлар таомини озайтавериб фарз амалларда ҳам нуқсонга йўл қўядиган бўлиб қолганлар. Ўзларича, жоҳилликлари туфайли буни фазийлат деб ўйлаганлар. Аслида ундай эмас. Улуғларимздан ким очликни мадҳ қилган бўлса, албатта, ўртача – мўътадил бўлишни кўзда тутганлар.Ўта тўйиб юришга одатланиб қолган кишиларнинг қорин шаҳватини синдириш бўйича риёзатлари қуйидагича бўлади. У одам вақт ўтиши билан оз – оздан таомини камайтириб боради. Аввал айтиб ўтилган мўътадиллик ҳолатига етганда тўхтайди. Зотан ишларнинг яхшиси ўртачасидир. Яхшиси ибодатдан ман қилмайдиган ва қувватнинг боқий қолишига сабаб бўладиган таомларни емоқдир. Овқатланувчи очликни ҳам, тўйганликни ҳам сезмайдиган бўлсин. Ана ўшанда бадан соғ, ҳиммат жам ва фикир соф бўлади. Кўп овқатланиш уйқуни кўпайтиради ва зеҳнни паст қилади ҳамда бошқа хасталикларга сабаб бўлади».\nТуғри йўлни кўрсатинг.\nАвроди шариф вирди ҳақида


Ўзбекистон Сўхга қўшин киритган - BBC O'zbek\nImage caption Боткен ва Сўх чегарасидаги вазият кескинлигича қолаётгани айтилади\nҚирғиз расмийларига кўра, Боткен ва Сўх чегарасида юз берган тартибсизликлар ортидан Ўзбекистон Сўх анклавига десант кучларини киритган.\nБоткен вилоят маъмурияти Ўзбекистоннинг Сўх анклавида милициянинг кучайтирилган тартибга ўтказилганини маълум қилган.\nБоткен маъмурияти расмийси Бишкекдаги муваққат ҳукуматга мурожаат қилиб, унинг жанубий Қирғизистон бўйича махсус вакили, генерал Исмоил Исоқовни Боткенга юборишни сўраганликларини айтган.\nБундан ғазабга келган Сўхнинг Ҳушёр қишлоғи аҳли Қирғизистоннинг Сўғмент ва Чорбоқ қишлоғи аҳолисига босим ўтказа бошлагани айтилади.\nЧорбоққа олиб борувчи йўлга тошлар терилган, ичимлик суви шаҳобчасига шикаст етказилган.\nЎтган ҳафта Фарғонадан Сўхга келган расмийлар маҳаллий аҳолига тушунтириш берган.\nАммо одамлар норози ҳолда тарқашган.\nБоткен маъмуриятига кўра, ўзбек томонининг Сўхга қўшимча кучлар киритишига ана шу норозилик сабаб бўлган.\nАйни пайтда Қирғизистон Ўзбекистоннинг Риштон тумани яқинидаги "Қайтмас" чегара ўтиш нуқтасини ёпиб қўйган.\n"АКИpress" хабар агентлигининг Боткен вилоят маъмуриятига иқтибосан хабар қилишича, ўтиш нуқтаси 30 май куни чегарадаги вазиятнинг кескинлашиши сабаб ёпилган.\nҚирғиз томони анклавга ҳарбийлар анклав жойлашган мамлакат розилиги билан киритилиши лозимлигини урғулаб, ўзбек томони кўраётган хавфсизлик чоралари халқаро келишувларга зид эканини айтмоқда.\nБоткен вилоят давлат маъмуриятининг матбуот котиби Мамажон Бердишев Би-би-сига ушбу чора Ўзбекистондан Қирғизистон тарафига ўтаётган фуқароларнинг хавфсизлиги мақсадида кўрилганини айтган.\nРиштонликлардан бирининг айтишича, ҳозирда Сўхга у ерда доимий истиқомат қилувчи фуқароларгина ўтказилмоқда, холос.\nМаҳаллий журналистлардан бири Би-би-си билан суҳбатда расмийлар чегарадаги вазият борасида ҳеч қандай маълумот бермаётгани сабаб, Риштонда ҳар-хил миш-мишларнинг кўпайганини айтади.\nУнга кўра, Риштондан Сўх томонга ҳарбий машиналар ўтган ва чегарада гўёки ўқув машғулотлари бўлаётгани ҳақида гап-сўзлар тарқалган.\n"Маҳаллий аҳоли Президент Каримовнинг яқинда Фарғона ва Андижон вилоятларига қилган сафари ҳам чегарадаги воқеалар билан боғлиқ бўлиши мумкинлигини тахмин қилмоқда",- дейди журналист.\nУнинг сўзларига кўра, чегарадаги тартиб Қирғизистондаги 7 апрел воқеаларидан буён кучайтирилган, аммо риштонликлар ўтиш-қайтишдаги қийинчиликни Сўхдаги воқеалардан буён ҳис қила бошлаганлар.\nҲозирда Риштондан Сўхга олиб борувчи асосий йўл ёпиб қўйилган.\nЎзбекистон томони Сўх ва Боткен чегарасидаги вазиятни изоҳламаган.\n1999 - 2000 йил ёз ойларида Ўзбекистон Исломий Ҳаракати жангариларининг Боткен ва Сўхга сизиб кириши ортидан Ўзбекистон Сўх ва унга қўшни Шоҳимардон анклави бўйлаб ўтган чегараларини миналаган.\n2004 йилда Ўзбекистон Қуролли кучлари чегарани миналардан тозалагани киришгани хабар қилинган, аммо бу ишларнинг ниҳоясига етиб-етмагани номаълум.


Барака деган нарса нимадур? « Ўзбекистон Халқ Ҳаракати\nБарака деган нарса нимадур?\n01 November 2017 - 7:00\nТАРИХИ МУҲАММАДИЙ — 222\nҚИРҚ ОЛТИНЧИ МЎЖИЗА\nБир куни Расулуллоҳнинг ходимлари ҳазрати Анаснинг онаси Пайғамбаримиз ҳузурларига келиб:\n— Ё, Расулаллоҳ, хизматчингиз ўғлим Анаснинг ҳаққига дуо қилинг, — деди.\nРасулуллоҳ дуо қилиб:\n— Эй бор Худоё, Анаснинг мол-дунёси кўпайсин, бола-чақаси ўсиб-унсин, унга берган неъматларинг эрса баракотлик бўлсин, — дедилар.\n— Расулуллоҳнинг дуолари қабул бўлди, шу замоннинг бойларидан бўлдим. Тириклигимда мендин тарқалган болаларим эрса юздан ортиқ бўлдилар. Ўлганлари ҳам бундин оз эмас эди. Кўрган неъматларим барчаси баракотлик бўлди. Кўриб турасиз шу кунларда мендан роҳатлик бой киши йўқдур, — деди.\nРасулуллоҳ соллаллоҳу алайҳи васаллам ҳазрати Анас ҳақида қилган дуолари ичида унга берган неъматларинг баракотлик бўлсин, деб эдилар.\nЭнди шуни билмоқ керакким, одамнинг мол-дунёси кўпайиб, бошқалар кўзига бой кўрингани билан, агар баракаси бўлмаса, ундоғ бойликнинг дунё-охиратда ҳеч кимга фойдаси йўқдур. Балки икки дунёда ҳам ундин зиён кўргайлар. Шунга ўхшаш агар бир киши юз йил умр кўрса ёки етмиш турли илм-ҳунар ўрганса, агар унга барака берилмаса, умрининг узунлигидан охири хорликка қолиб, безор бўлғай. Илм-ҳунарнинг кўплигидан бошқалар бу ёқда, ўзи қонғудек ҳам фойда ололмагай.\nЭнди барака деган нарса нимадур? Ҳар ишнинг игилилиги, ҳар ишдан чиққан яхшилик натижасидур. Бу эрса Худо томонидан бўлур. Иймонлик кишиларгина мунга ишонурлар. «Умрингдан барака топгур», деб дуо қилиш энг улуғ олқишдур.\nБарака Худо томонидан бўлур дедик. Мунинг маъноси шулдурким, ҳар қандай инсон бир ишга киришмоқчи бўлса, энг аввал шариат буюрганча ўз ниятини тўғрилаши фарздур.\nАгар дин илмини ўқимоқчи экан, билганига биринчи ўзи амал қилсин, билмаганини сўрасин, билганларини ўргатишга ният қилсин. Ўқиши ва ўргатиши Худо учун бўлсин. Бу тўғрида ҳеч кимдан таъма қилмасин. Бировнинг елкасига юк бўлиш эмас, балки бировнинг юкини енгиллатиш кўйини тутсин, қисқаси шулким, қайси фанни билса, қандай ҳунарни ўрганса, бошқаларга ёрдам етказиш, инсон оламига бир улуш фойда киргизишни ўйласин. Ёлғиз ўзи кўриб, ўз фойдасинигина кузатиш эса, исломиятга очиқ хиёнат, инсониятга улуғ жиноятдур.\nАгар киши Расулуллоҳ айтганларидек, иш бошида ниятини тўғрилаб, халқ фойдасини кутмас экан, етмиш турлик илм-фан билгани билан ўла-ўлгунча ишдан қўли бўшамайди, кўнгли ғам-қайғудан чиқмайди. Агар баракалик бўлур экан, иши оз бўлса ҳам унумлик бўлиб, анинг яхшилиги ўзидан ошиб бошқаларга ҳам етади.\nИнсон олами яратилгандан бошлаб шундай баракалик кишилардан бутун халқ фойдаланиб келмоқдадур.


Ҳабиб нима сабабдан мушлашув уюштирганини айтиб берди\n10:51 27 Май 2019\n12:59 07.10.2018 Ҳавола олиш\nҲабиб жангдан кейинги матубуот анжуманида муштлашувни дини, ватани ва отасининг ҳумати учун уюштирганини айтиб берди.\nТОШКЕНТ, 7 окт – Sputnik. “Бу жанг ҳеч қачон тугамайди”, - деган эди Макгрегор жангдан олдинги интервьюлардан бирида ва у ҳақ бўлиб чиқди.\nҲабиб Нурмагомедовга чемпионлик камари тақдим этилмади\nОктагонда расмий жанг тугаганидан сўнг, енгилган рақиб жамоаси аъзолари Ҳабибни ҳақорат қилишга тушишди. Бунга чидаб тура олмаган Ҳабиб октагон деворидан сакраб ўтиб Макгрегорнинг Жиу-житсу бўйича тренери Диллон Дэнис ва бошқа секундантлари билан муштлашиб кетди. Уларни бир зумда полиция ва хавфсизлик хизмати ходимлари ўраб олишди.\nҲамманинг нигоҳи бир тарафда бўлган пайтда Ҳабиб жамоаси секунданлари октагон деворидан ичкарига кириб Макгрегорга бир неча зарба беришга улгуришади.\nОқибатда чемпионлик камарини тақдим этиш маросими октагон ичида, омма олдидан эмас трибуналар остида тренерлар иштирокида бўлиб ўтди. Октагонда эса фақат Ҳабибнинг ғалабаси эълон қилинди.\nЖангдан сўнг ташкил қилинган матбуот анжуманида Ҳабиб Нурмагомедов журналистлар саволларига жавоб берди.\n- Сизни рингдан сакраб чиқишга нима мажубр қилди, деб биринчи саволни берди журналист.\n"Мен бир нарсани тушунмайман, нимага ҳамма мени рингдан сакраб чиққаним ҳақида гапиради? Нима ҳеч ким Коннорнинг автобус ойнасини уриб синдиргани, мени, динимни, ватанимни, отамни ҳақорат қилгани ҳақида гапирмайди?\nОтам мени устозим. Мен у кишини жуда ҳурмат қиламан. Буни ҳамма жуда яхши билади.\nҲабиб Макгрегорни енгди\nКоннор нимага қодирлиги бугун рингда билинди. Алҳамдулиллоҳ, мен енгилмаган чемпион номини сақлаб қолдим.\nОхирги вақтларда, менимча, ОАВлар ММА спортини бироз ўзгартирди. Бу рақиблар бир-бирини ҳурмат қиладиган спорт туридир. Бу турли валдироқи гаплар гапириладиган спорт тури эмас.\nМен олдин ҳам айтганман ҳозир ҳам айтаман - Мен буни ўзгартираман. Мен рақиб ҳақида, унинг отаси ёки дини ҳақида турқи ҳақоратли гаплар гапиришга чек қўяман.\nСизлар журналистлар спортчининг отаси ёки дини ҳақида гапиришга ҳаққингиз йўқ. Шуни билиб қўйинглар.\nМен уйга борганимда отам жазолашини яхши биламан (деб кулиб қўйди).\nНевада, Лас-Вегас яна бир бор мени кечиринглар, - деб сўзини якунлади Ҳабиб.\nКоннор Макгрегор матбуот анжуманига келмади. Анжуманнинг тўлиқ видеосини қуйида томоша қилишингиз мумкин.\nЖанг Ҳабибнинг ғалабаси билан тугашини кўпчиллик экспертлар олдиндан эълон қилишган бўлсада, жангдан кейинги ҳодисалар ҳеч кимнинг хаёлига ҳам келмаган эди.\nИшқибозларнинг оммавий жанжалида соҳа экспертлари UFC раҳбариятини айбдор деб ҳисобламоқда. Уларнинг фикрига кўра, жангдан олдин ишқибозларни қизиқтиришни ҳаддан ошириб юборилган.\nХусусан, UFC раҳбарияти Макгрегорнинг жангдан олдинги турли ҳақоратли чиқишларига қаршилик қилмасдан, уни жазоламасдан келишган. Масалан Макгрегор автобус ойнасини синдирганда ёки, вазн ўлчаш маросимидаги қилиқлари учун ҳеч қандай жазо берилмаган.


Импорт кийимларни сертификатлаш таклиф қилинмоқда – Газета.uz\nИмпорт кийимларни сертификатлаш таклиф қилинмоқда\nИмпорт кийимлар ва бошқа кийим-кечак маҳсулотларини сертификатлаш таклиф қилинмоқда. Тегишли маркировкасиз маҳсулотларни сотишга йўл қўймаслик режалаштирилмоқда.\n10 июл 2019, 20:04 Иқтисодиёт\n«Ўзтўқимачиликсаноат» уюшмаси тўқимачилик, тикувчилик ва трикотаж саноатини ривожлантириш тўғрисидаги президент қарори лойиҳасини жамоатчилик муҳокамаси учун эълон қилди.\nИчки бозорни сифатсиз ва контрафакт маҳсулотлардан ҳимоя қилиш учун лойиҳада 2020 йил 1 январдан Ўзбекистонга тижорий мақсадларда олиб кирилаётган барча тайёр кийим-кечак ва тўқимачилик маҳсулотларини мажбурий сертификатлаш таклиф қилинмоқда.\nҲужжат қабул қилинган тақдирда, божхона хизмати мамлакат ҳудудига текширувлар якунлари бўйича тақдим этилган мувофиқлик сертификати бўлмаган тайёр кийим-кечак ва тўқимачилик маҳсулотларининг эркин муомалага чиқарилишига йўл қўймаслик бўйича амалий чораларни қўллайди.\nҲужжат лойиҳасида 2019−2025 йилларда умумий қиймати 927,5 млн долларлик юқори қўшилган қиймати экспортга йўналтирилган тайёр тўқимачилик ва кийим-кечак маҳсулотларини ишлаб чиқариш бўйича 119 та инвестицион лойиҳани амалга ошириш таклиф этилмоқда.\n«Автомобиль ойнасига парда илишни тақиқлаш билан ҳурматга эришиб бўлмайди» — ИИВ матбуот котиби


Мўсулда черков портлатилди\n21 октябр 2021, Тошкент вақти: 13:55\nИроқ полициясига кўра, Мўсул шаҳридаги қадимий черковлардан бирида содир этилган портлашда бир киши ҳалок бўлган, камида беш киши тан жароҳати олган.\nЧерковдаги портлаш насронийларнинг Рождество байрами нишонланиши арафасида содир этилди.\nЎтган ҳафта мазкур черковга туташ мактабда ҳам кучли портлаш содир этилган. Оқибатда бир қизча нобуд бўлган, 40 киши тан жароҳати олган.\nЯқинда Ироқ хавфсизлик хизмати ходимлари Рождество байрами арафасида мамлакатда истиқомат қилувчи насронийларга қарши ҳужумлар содир этилиши мумкинлиги хусусида огоҳлантирган эди.


ТАНЛОВГА МАРҲАМАТ! » Хатирчи туман хокимлиги\nХатирчи туман хокимлиги » Эълонлар » ТАНЛОВГА МАРҲАМАТ!\nЖорий йилнинг март-апрель ойларида “Болаларни ватанпарварлик руҳида тарбиялаш ва уларнинг маънавий баркамол инсонлар қилиб вояга етишига хизмат қиладиган болалар қўшиқлари, шеърлар ва куйларини яратиш бўйича республика ижодий танловининг вилоят босқичи бўлиб ўтади.\nВилоят касаба уюшмалари ташкилотлари бирлашмаси Кенгаши, Халқ таълими бошқармаси, Маданият ва спорт ишлари бошқармаси, Ёзувчилар уюшмаси, вилоят телерадиокомпанияси, Матбуот ва ахборот бошқармаси ушбу танловнинг ташкилотчилари ҳисобланишади.\nВилоятимизнинг барча ижодкор, шоир, бастакор, болалар ижодий жамоалари намояндалари ушбу танловда иштирок этиш имкониятига эга.\nТанловга болаларни ватанпарварлик руҳида тарбиялаш, уларни ҳар тамонлама маънавий баркамол инсонлар қилиб вояга етишига хизмат қиладиган, эзгуликка чорлайдиган, истиқлол, Ватан, шукроналик руҳидаги янгидан яратилган болалар куй-қўшиқлари, шеърлари, машқ қўшиқлари, куйлари жорий йилнинг 5- апрелигача қабул қилинади.\nТанловнинг вилоят босқичи қуйидаги номинациялар бўйича ўтказилади: “Энг яхши янги қўшиқ”, “Энг яхши янги шеър”, “Энг яхши ҳисоб шеъри”.\nТанлов шартларига кўра ғолиб ва совриндор деб топилган ижодкорлар ташкилотчи ва ҳомийларнинг махсус диплом ва қимматбаҳо совғалари билан тақдирланадилар.\nТанловга тақдим этиладиган ижодий ишлар қуйидагилар:\n- янгидан яратилган қўшиқ-бастакорлар, мусиқа ва санъат мактаби ижодкорлари учун (янгидан яратилган қўшиқлар студияларда ёзилиб , аранжировка қилиниб ва тайёр ҳолга келтирилиб, дискларга ёзилган ҳолда нотаси билан тақдим этилади).\n- яратилган янги шеър- шоирлар учун.\n- ҳисоб шеъри матни (речёвка) – шоирлар ва эркин ижодкорлар учун.\nЭслатма: Янги яратилган қўшиқлар 6 ёшдан 14 ёшгача бўлган ижодий жамоалар ёки якка хонандалар иштирокида ижро этилиши шарт.\nТанловга тақдим этиладиган ижодий ишларга қуйидаги ҳужжатлар илова қилиниши лозим.\n- иштирокчи тўғрисида маълумотнома (объективка);\n- шахсни тасдиқловчи ҳужжатнинг нусхаси.\n- 4х5 ўлчамдаги фотосурат (2 дона).\n- муаллифнинг манзили ва боғланиш телефони,\nТанловга топширилган ҳужжат ва ижодий ишлар қайтарилмайди.\nМанзилимиз: 210105. Навоий шаҳри. Навоий кўчаси-2,\nМеъморлар-33. тел: 226-01-15.\nМуаллиф:info, Кушилган сана: 03.03.2016, Кўрилган: 649 Чоп этиш


Шарофиддин Тўлагановнинг журфакдаги маҳорат дарси\nБош мақола | 04/14/2018 8:30 PM 29652 марта ўқилди\nBY ТЎЛҚИН ЭШБЕК · 15.04.2018\nКеча таниқли журналист Тўлқин Эшбек таклифи билан Миллий университетнинг Журналистика факультети талабалари билан учрашдим. Яъни маҳорат сабоқлари ўтказдим.\nЖуда қизиқарли бўлди. Савол беришди-жавоб қайтардим. Учрашув сўнгида ёш шоира Санобар Қулмирзаеванинг китоби тақдимоти бўлиб ўтди. Яхши шеър ёзар экан. Талабалар Санобарнинг ижодига бефарқ бўлишмади. Савол устига савол ёғдиришди.\nБир талаба қиз эса ўзининг “Қалдирғоч” деган шеърини ўқиб берди. Аслида шеър қалдирғочга бағишлангани билан хорижга кетган ватандошларимизга қаратилган. Маъноси шуки: қалдирғоч ҳар йили қайтиб келганидек сизлар ҳам ватанга қайтиб келинг, дейилади.\nУчрашувни якунлаб уй-уйига қайтамиз деб турганимизда гап айланиб глабал дунё муаммоларига тақалгани боис, буларнинг ҳаммаси турклар ишлаган “Қашқирлар макони”да акс этган фильмнинг бир сериясини кўриб кетасиз, дея уйига таклиф қилди. Тўлқин Эшбекнинг уйи подьездига киришимиз билан кўзим икки нафар қалдирғочга тушди. Кўнглим кўтарилди. Бу йил илк бор қалдирғочни – характери бўйича халқимизга ўхшайдиган — ўз ошиёнига садоқатли қушни кўрдим.\nЭслатма:Афғон майнаси деб номланувчи қушлар ўтган асрнинг 60 йилларида Афғонистондан олиб келинган бўлиб, кейинчалик маҳаллий қушларнинг йўқолиб кетишига сабаб бўлган эди. Майналар маҳаллий қушларнинг инига кириб олиб уларнинг тухумини йўқ қилишини ҳамма яхши билади. Мана шу қуш мисолида кўп нарсани кўриш мумкин. Шу ўринда ёшлар рухиятига кириб бораётган ёт мусиқалар миллий саньатимизга, маънавиятимизга, маданиятимизга раҳна солаётганидан кўз юмиб бўлмайди.\nШарофиддин Тўлаганов: Туроб Тўла ҳаёт бўлганида шу йил 100 ёшга тўларди…\nШарофиддин Тўлагановга: Бу мақоланинг Ўзбекистонга нима алоқаси бор?\nБрюс Лидан ўрганиш мумкин бўлган 7 ҳаёт дарси – Кун.ўз\nШАРОФИДДИН ТЎЛАГАНОВ: XXI аср жамиятида аёллар\nШарофиддин Тўлаганов: Хитой мўъжизаси – ЎзА\nШарофиддин Тўлаганов: Сенга инсоф берсин, учинчи одам…\nШарофиддин Тўлаганов: Ҳар йили муқаддас Рамазон ойида ўша аёлни дуо қиламан…\nШарофиддин Тўлаганов: Абдулла Ориповнинг “Шарқ фалсафаси” шеъри ва ЎзТВ…\n“Дунё ўзбеклари”да янги рукн: “Адабиёт дарси…”\nАндижон “Нафосат” клуби: Ижод сирларини ўрганиш дарси…


РАСУЛУЛЛОҲ СОЛЛАЛЛОҲУ АЛАЙҲИ ВАСАЛЛАМНИ КЎРДИМ – oliymahad.uz\nРАСУЛУЛЛОҲ СОЛЛАЛЛОҲУ АЛАЙҲИ ВАСАЛЛАМНИ КЎРДИМ\nБир муҳаддис айтади: “Ҳадис ёзиб ўтирган эдим. Мен ҳадисларда Расулуллоҳ соллаллоҳу алайҳи васалламга фақат саловат айтиб, саломни тарк қилардим. Тушимда Расулуллоҳ соллаллоҳу алайҳи васалламни кўрдим. У зот менга: “Китобингда саловатингни тўлиқ қилмайсанми?” дедилар. Шундан сўнг ёзадиган бўлсам, у зотга саловат ва салом айтадиган бўлдим”.\nСулаймон ибн Нуайм айтади:\n“Расулуллоҳ соллаллоҳу алайҳи васалламни тушимда кўрдим ва: “Эй, Аллоҳнинг Расули, ану у кишилар Сизнинг муборак равзангизни зиёрат қилиб, Сизга салом айтишмоқда. Сиз уларнинг сўзларини тушунасизми?” деб сўрадим. У зот алайҳиссалом: “Ҳа, уларга алик оламан”, деб жавоб бердилар”.\nШайх Абдулғаний Нобулусий айтади:\n“Бўёқчи шайх Ризвон тушида Расулуллоҳ соллаллоҳу алайҳи васалламни кўрди. Сайдодаги катта “Умарий” масжидида экан. Инсонлар жуда кўп экан. Бир киши шайх Ризвонга қараб: “Эй, Ризвон, ичкарига кир”, дебди. Ўша пайт Расулуллоҳ соллаллоҳу алайҳи васаллам гапираётган эканлар. Ризвон у киши билан ичкарига кирибди ва Расулуллоҳ соллаллоҳу алайҳи васалламни кўрибди. У зот алайҳиссалом унга қараб: “Эй Ризвон, чиқиб ҳадисимни айт”, дебдилар. Сўнг ушбу ҳадисни айтибдилар: “Истаганингча яша. Бир кун келиб вафот этасан. Истаган кишингни яхши кўр. Бир кун келиб ундан ажраласан. Истаган ишингни қил. Бир кун келиб у ила ҳисоб қилинасан”. Шайх Ризвон чиқиб, худди Расулуллоҳ соллаллоҳу алайҳи васаллам айтганларидек ҳадисни инсонларга етказибди”.\nАбул Хайр Тайтоний айтадилар:\n“Расулуллоҳ соллаллоҳу алайҳи васалламнинг муборак шаҳарларига кирдим. Ейишга ҳеч вақоим йўқ эди. 5 кун ўтди ҳамки, туз тотмадим. Сўнг Расулуллоҳ соллаллоҳу алайҳи васалламнинг муборак қабрлари олдига келдим. У зотга, Абу Бакр, Умар розияллоҳу анҳумоларга салом бердим ва: “Эй, Аллоҳнинг расули, бу кеча мен сизнинг меҳмонингизман”, дедим-да, бориб, минбарнинг ортида ухладим.\nТушимда Расулуллоҳ соллаллоҳу алайҳи васалламни кўрдим. Абу Бакр розияллоҳу анҳу ўнг томонларида, Умар розияллоҳу анҳу эса, чап томонларида, Али ибн Абу Толиб розияллоҳу анҳу олдиларида эди.\nАли мени туртиб: “Тур, Расулуллоҳ соллаллоҳу алайҳи васаллам келдилар”, деди. Мен туриб, икки кўзлари орасида ўпдим. У зот алайҳиссалом менга битта нон бердилар. Мен унинг ярмини едим. Уйғониб кетдим. Қарасам, қўлимда нонинг иккинчи ярми турган экан”.\nАли розияллоҳу анҳунинг авлодларидан бўлган бир киши оиласи билан Балҳ шаҳрини ватан тутишган эди. Унинг аёли ва қизлари бўлиб, уларга фақирлик етганди. У киши вафот этиб, аёли душманларнинг ичи қоралигидан қўрққани сабаб қизларини олиб Самарқанд томонга йўл олди.\nУнинг сафари қаттиқ совуқ тушган пайтга тўғри келди. Улар шаҳарга киришгач, аёл фарзандларини масжидга олиб кирди. Ўзи озуқа излаб ташқарига чиқди. Икки тўда олдидан ўтди, уларнинг бири мусулмон тўдаси, иккинчиси мажусий кишилар тўдаси эди.\nАёл бир мусулмоннинг олдига келиб, ўзини таништирди – Али розияллоҳу анҳунинг авлодларидан эканини айтди ва:\n– Бир кечалик егулик излаяпман, – деди. Мусулмон:\n– Ҳақиқатдан ҳам Али розияллоҳу анҳунинг авлодларидан эканингни исботловчи далил келтир – деб жавоб қилди. Аёл:\n– Бу шаҳарда мени танийдиган бирор кимса йўқ, – деди. Мусулмон унинг гапини эшитиб, ёрдам беришни истамади.\nАёл мажусийнинг олдига бориб, бор гапни айтди ва мусулмон билан ўрталарида бўлган суҳбатни ҳам сўзлади. Мажусий уйдагиларини аёл билан масжидга юборди ва улар болаларни унинг уйига олиб келишди ва ажойиб кийимлар кийдиришди.\nТун ярмига борганда бояги мусулмон туш кўрди. Гўё қиёмат қоим бўлган эмиш. Байроқ Расулуллоҳ соллаллоҳу алайҳи васалламнинг бошлари узра турган экан. Яшил зумраддан бўлган қаср ҳам бор экан. Шунда мусулмон: “Эй, Аллоҳнинг расули, бу қаср ким учун?” деб сўради. У зот алайҳиссалом: “Тавҳид калимасини айтган мусулмон учун”, деб жавоб бердилар. “Ахир мен ҳам мусулмонман-ку!” деди. Шунда Расулуллоҳ соллаллоҳу алайҳи васаллам: “Ундай бўлса, менга мусулмон эканлигинг далилини келтир”, дедилар. Мусулмон ҳайратланиб қолди. Шунда Расулуллоҳ соллаллоҳу алайҳи васаллам: “Алининг авлоди сендан ёрдам сўраб келганида “Менга далил келтир” дединг. Сен ҳам ҳужжат келтир”, дедилар.\nМусулмон йиғлаганича ўзини ўзи уриб уйғонди. Ташқарига чиқиб, шаҳардан аёлни излай кетди ва ахири қаерда эканини билди. Мажусийга одам юборганди, у етиб келди. Ундан:\n– Али розияллоҳу анҳунинг авлодидан бўлган аёл қаерда? – деб сўради.\n– Менинг уйимда.\n– Уни менга бер.\n– Бунинг иложи йўқ, – мажусий қаттиқ туриб олди.\n– 1000 динор бераман, уни менга топшир.\n– Асло ундай қилмайман. Мендан меҳмон қилишимни сўрашди. Улар ортидан барака келди.\n– Барибир менга топширишинг керак.\n– Сен талаб қилаётган нарсага мен ҳақлиман. Тушингда кўрган қасринг мен учун яратилган. Исломинг билан ўзингни мендан устун қўйяпсанми? Аллоҳга қасамки, бу кеча мен ҳам, оилам ҳам ўша аёлнинг қўлида ислом динига кирдик. Худди сен кўрганинг каби мен ҳам Расулуллоҳ соллаллоҳу алайҳи васалламни тушимда кўрдим. У зот менга: “У аёл ва унинг қизлари сенинг олдингдами?” деб сўрадилар.Мен: “Ҳа”, деб жавоб қилдим. Шунда у зот алайҳиссалом: “Бу қаср сен ва оиланг учун. Сен ва оиланг Жаннат аҳлидандир. Аллоҳ таоло сени азалда мўмин ҳолда яратган”, дедилар.\n659300cookie-checkРАСУЛУЛЛОҲ СОЛЛАЛЛОҲУ АЛАЙҲИ ВАСАЛЛАМНИ КЎРДИМno\nОлдингиБунга сен учун жаннатдан уй сотиб олдимКейингиМуфтий ҳазрат Абу Дабидаги анжуманда иштирок этмоқда


Акса-зол Ф – medu.uz – Дорилар ҳақида маълумотлар ўзбек тилида\nHome Йўриқномалар Акса-зол Ф\nПрепаратнинг савдо номи: Акса-зол Ф\nДори шакли: инфузия учун эритма 200 мг/100 мл\nфаол модда: флуконазол 200 мг,\nёрдамчи моддалар: натрий хлориди, динатрий ЭДТА, инъекция учун сув.\nТаърифи: тиниқ, рангсиз ёки оч-сариқ эритма.\nАкса-зол Ф – триазол гуруҳига мансуб замбуруғларга қарши восита. Препаратнинг фаол моддаси – флуконазол бўлиб замбуруғларнинг ҳужайра мембраналарида стероллар синтезининг кучли селектив ингибитори ҳисобланади. Таъсир механизми цитохром Р450 билан боғлиқ бўлган фермент ланостерол 14-α-деметилазани блокадаси билан боғлиқ. Флуконазол замбуруғ ҳужайраларининг ланостеролини эргостеролга айланишини блоклайди; ҳужайра мембранасининг ўтказувчанлигини оширади, унинг ўсиши ва репликациясини бузади. Замбуруғларнинг цитохром Р450 га юқори танлаб таъсир қилади ва одам организмида бу ферментларни амалда сусайтирмайди (итраконазол, клотримазол, эконазол ва кетоконазол билан солиштирганда одам жигари микросомаларида цитохром Р450 боғлиқ оксидланиш жараёнларини камроқ даражада бостиради). Антиандроген фаолликка эга эмас.\nОппортунистик микозларда, шу жумладан Candida spp. (шу жумладан иммунодепрессия фонидаги кандидознинг ёйилган шакллари), Cryptococcus neoformans ва Coccidioides immitis (шу жумладан бош суяги ички инфекциялари) фаолдир.\nҚон зардобида флуконазолнинг чўққи қонцентрациясига вена ичига юборилганидан кейин дарҳол эришилади. Препаратнинг ярим чиқарилиш даври тахминан 30 соатни ташкил қилади. Плазмадаги концентрацияси юборилган дозага нисбатан тўғри пропорционал боғлиқ бўлади.\nПлазма оқсиллари билан боғланиши – 11-12%. Флуконазол организмнинг барча биологик суюқликлари, аъзолари ва тўқималарига яхши ўтади. Препаратнинг сўлак ва балғамдаги концентрацияси унинг плазмадаги даражаларига ўхшаш. Замбуруғли менингити бўлган беморларда орқа мия суюқлигидаги флуконазолнинг миқдори, унинг плазмадаги даражасининг 80% га етади. Тери шох қаватида, эпидермисда, дермада, тер суюқлигидаги концентрацияси қон зардобдагидан ортиқ бўлади. Флуконазол тери шох қаватида тўпланади ва узоқ муддат сақланади.\nФлуконазол асосан буйрак орқали чиқарилади; юборилган дозанинг тахминан 80% ўзгармаган ҳолда сийдик билан чиқарилади. Флуконазолнинг клиренси креатинин клиренсига пропорционал бўлади.\nёйилган кандидоз, шу жумладан кандидемия, диссеминация қилинган кандидоз ва инвазив кандидоз инфекциясининг бошқа шакллари (шу жумладан қорин парда, эндокард, кўзлар, нафас ва сийдик йўлларининг инфекциялари);\nхавфли ўсмалари ёки суяк кўмиги кўчириб ўтказилган, цитотоксик химиотерапия ёки нурли терапия натижасида бундай инфекцияларнинг ривожланишига мойил бўлган беморларда замбуруғли инфекцияларни олдини олишда қўлланади.\nОрофарингеал кандидоз: препаратнинг юклама суткалик дозаси 200 мг суткада 1 мартани ташкил қилади, бир маромда ушлаб турувчи дозаси – суткада 100 мг. Даволаш курси: 7-14 кун. Зарурати бўлганида иммунитети яққол пасайган беморларда даволаш давомийроқ бўлиши мумкин.\nЭзофагал кандидоз: препаратнинг юклама суткалик дозаси 200 мг суткада 1 мартани ташкил қилади, бир маромда ушлаб турувчи доза – суткада 100 мг. Клиник самара етарли бўлмаганида доза суткада 400 мг гача оширилиши мумкин. Даволаш курси камида уч ҳафтани ташкил қилади.\nЁйилган кандидоз, кандидемия, диссеминация қилинган кандидоз ва шунингдек кандидоз инфекциясининг бошқа шакллари (шу жумладан қорин парда, эндокард, кўзлар, нафас ва сийдик йўлларининг инфекциялари): даволашнинг биринчи куни 400 мг, сўнгра –суткада 200 мг дан. Клиник самараси етарли бўлмаганида препаратнинг дозаси суткада 400 мг гача оширилиши мумкин. Даволаш давомийлиги клиник самарадорлигига боғлиқ.\nКриптококкоз, криптококкли менингит ва шунингдек бошқа локализацияли (масалан, ўпка, тери) инфекцияларни: биринчи куни – 400 мг, сўнгра эса – 200-400 мг суткада 1 марта. Криптококк инфекцияларни даволаш давомийлиги клиник ва микологик самарани бўлишига боғлиқ. Криптококкли менингитни даволаш курси: орқа мия суюқлигида криптококкларни униб чиқиши тўхтаганидан кейин ҳеч бўлмаганда 10-12 ҳафта.\nОрттирилган иммунтанқислиги синдроми (ОИТС) ли беморларда криптококкли менингитнинг қайталанишларини олдини олиш учун бирламчи даволаш курси тўлиқ якунланганидан кейин флуконазол билан даволашни суткада 200 мг дозада узоқ муддат давом эттириш мумкин.\nХавфли ўсмалари ёки суяк кўмиги кўчириб ўтказилган, цитотоксик химиотерапия ёки нур билан даволаш натижасида бундай инфекцияларни ривожланишига мойил бўлган беморларда замбуруғли инфекцияларни олдини олиш: ёйилган инфекциянинг хавфи юқори бўлганида, масалан, кутилаётган яққол ёки узоқ муддат сақланувчи нейтропенияси бўлган беморларда, тавсия қилинадиган доза суткада 1 марта 400 мг ни ташкил қилади. Флуконазол кутилаётган нейтропенияни пайдо бўлишидан бир неча кун олдин буюрилади; нейтрофилларнинг сони 1000/мкл дан кўпроқ ошганидан кейин даволаш яна 7 сутка давомида давом эттирилади.\nПрепаратни суткалик дозаси катталарга буюриладиган суткалик дозалардан ошмаслиги керак.\nАкса-зол Ф ҳар куни суткада 1 марта қўлланади.\nПедиатрик доза Катталар дозаси\nҲаётининг биринчи ҳафтасидаги болаларга мўлжалланган максимал доза ҳар 72 соатда буюрилиб 12 мг/кг ни ташкил қилади. Ҳаётининг 3 ва 4 ҳафталари орасида бўлган болалар учун максимал доза, ҳар 48 соатда буюрилиб, 12 мг/кг ни ташкил қилади.\nОрофарингеал кандидозда биринчи куни 6 мг/кг зарб доза буюрилиши мумкин, флуконазолнинг бир маромда ушлаб турувчи дозаси суткада 3 мг/кг ни ташкил қилади. Даволаш давомийлиги: 2 ҳафтадан кам бўлмаслиги керак.\nЭзофагал кандидоз: препаратнинг юклама суткалик дозаси 6 мг/кг суткада 1 мартани ташкил қилади, бир маромда ушлаб турувчи дозаси – суткада 3 мг/кг. Клиник жавоб етарли бўлмаганида доза суткада 12 мг/кг гача оширилиши мумкин. Даволаш курси: уч ҳафтадан кам эмас.\nЁйилган кандидозни даволаш учун тавсия қилинган доза касалликнинг оғирлигига қараб суткада 6-12 мг/кг ни ташкил қилади.\nКриптококкли менингит ва бошқа локалазацияли криптококк инфекциялари: биринчи куни – ўртача 12 мг/кг, сўнгра – 6-12 мг/кг суткада 1 марта. Криптококк инфекцияларини даволаш давомийлиги клиник ва микологик самарани бўлишига боғлиқ. Криптококкли менингитни даволаш курси: орқа мия суюқлигидан криптококкларни униб чиқиши тўхтаганидан кейин камида 10-12 ҳафта давом эттирилади.\nОИТСли беморларда криптококкли менингитнинг қайталанишларини олдини олиш учун бирламчи флуконазол билан даволаш курси тўлиқ якунланганидан кейин даволашнинг суткада 6 мг/кг дозада жуда узоқ муддат давомида давом эттирилиши мумкин.\nКекса ёшдаги пациентларда буйрак фаолиятини бузилишлари бўлмаганида Акса-зол Ф одатдаги дозалаш тартибига мувофиқ қўлланади.\nФлуконазолни буйрак фаолиятини бузилишларида қўллаш:\nПрепарат бир марта қўлланганида дозага тузатиш киритиш талаб қилинмайди.\nДаволаш курси ўтказишда биринчи (зарб) доза 50 дан 400 мг гачани ташкил қилади. Сўнгра препаратнинг дозаси ёки қўллашнинг тез-тезлигини креатинин клиренсига қараб ўзгартириш керак, хусусан:\nАкса-зол Ф, инфузия учун эритма қуйидаги эритувчилар билан мутаносиб: 20% ли глюкоза эритмаси, Рингер эритмаси, Хартман эритмаси, глюкозадаги калий хлориди эритмаси, 4,2% ли натрий бикарбонати эритмаси, натрий хлоридининг изотоник эритмаси.\nЯққол номутаносиб бўлмаслигига қарамасдан, препаратни бошқа инфузион эритмалар билан аралаштириш тавсия қилинмайди.\nОвқат ҳазм қилиш тизими томонидан: иштаҳани пасайиши, кўнгил айниши, диарея, метеоризм, қорин оғриғи, кам ҳолларда – жигар фаолиятини бузилиши (склераларнинг сариқлиги, сариқлик, гипербилирубинемия, АЛТ, АСТ ва ИФ фаоллигини ошиши)\nНерв тизими томонидан: бош оғриғи, бош айланиши, ҳаддан зиёд чарчоқлик, кам ҳолларда – тиришишлар.\nБошқалар: кам ҳолларда – буйрак фаолиятини бузилишлари, алопеция, гиперхолестеринемия, гипертриглицеридемия, гипокалиемия.\nлактация (эмизиш) даври.\nФлуконазол антигистамин воситаларининг (астимизол, терфенадин), қисқа таъсир даврига эга бўлган бензодиазепинлар гурухига кирувчи анксиолитиклар (мидазолам, триазолам); рифабутин, цизаприд, фенитоин, зидовудин, такролимус, циклоспориннинг фармакологик таъсирини кучайтиради; теофиллиннинг ярим чиқарилиш даврини узайтиради ва интоксикация ривожланиши хавфини оширади, бу унинг дозасига тузатиш киритишни талаб қилади.\nФлуконазол сульфонилмочевина ҳосилалари (глибенкламид, глипизид, толбутамид) – перорал гипогликемик дори препаратларининг қон плазмасидаги концентрацияси даражасини, шунингдек яримчиқарилиш даврини оширади. Бу дори препаратлари бир вақтда қўлланганида, гипогликемия ривожланишининг олдини олиш учун қондаги қанднинг даражасини синчиклаб назорат қилиш керак.\nФлуконазол перорал ҳомиладорликка қарши дори препаратлари билан бир вақтда қўлланганида гормонларнинг (эстрадиол, левоноргестрел, норэтидрон) концентрацияси даражаси ўзгариб туриши мумкин, бу дори препаратлари бир вақтда буюрилганида мумкин бўлган ножўя симптомларининг ривожланишини олдини олиш учун, пациентларнинг ҳолатининг назоратини синчковлик билан ўтказиш керак.\nКумарин антикоагулянтларининг самарадорлигини оширади, протромбин вақтини ошиши мумкин, шунинг учун қон кетиши ривожланиши мумкин (гематомалар, бурун ва меъда ичак йўлларидан қон кетишлар, гематурия, мелена).\nФлуконазол ва амфотерицин В бир вақтда буюрилганида уларнинг таъсирини антагонистик характерга эга эканлигини ҳисобга олиш керак, лекин амалда ўзаро таъсирнинг натижаси қайси моддани олдин қабул қилиниши ва патоген замбуруғнинг тури билан белгиланади.\nФлуконазол билан даволаш вақтида, жигар фаолиятини жиддийроқ шикастланиши белгиларини аниқлаш мақсадида, шу кўрсатгичлари бузиладиган беморларни кузатиб бориш керак. Флуконазолнинг гепатотоксик таъсири одатда қайтувчи бўлиб, даволаш тўхтатилганидан кейин симптомлари йўқолади.\nБуйрак фаолиятини бузилиши бўлган пациентларга, янги туғилган чақалоқларга, ОИТС ли беморларга (иммунитети сусайган бошқа ҳолатларда), шунингдек потенциал проаритмик ҳолатлари бўлган пациентларга препарат эҳтиёткорлик билан буюрилади.\nАкса-зол Фни агар потенциал фойда хавфдан ошсагина ҳомиладорликда препаратни буюриш мумкин.\nАкса-зол Ф автомобилни ҳайдаш ва психомотор реакцияларнинг юқори тезлигини талаб қилувчи ишларни бажариш қобилятига таъсир қилмайди.\nБирламчи ўрами: 100 мл дан препарат полипропилен контейнерда.\nИккиламчи ўрами: 1 полипропилен контейнер картон қутига қўллаш бўйича йўриқномаси билан ўрамланган.\nҚуруқ ва ёруғликдан ҳимояланган жойда, 25°С дан юқори бўлмаган ҳароратда сақлансин. Музлатилмасин.


ЎзА - Лазер ускунаси ёрдамида ерни текислашнинг афзаллиги\n10.08.2017 17:49 Чоп этиш версияси\nБирлашган Миллатлар Ташкилоти Тараққиёт дастурининг Адаптация фонди ва Ўзбекистон Республикаси ҳукумати томонидан амалга оширилаётган “Ўзбекистоннинг қурғоқчил ҳудудларида жойлашган фермер ва деҳқон хўжаликларида иқлим барқарорлигини таъминлаш” лойиҳасига мувофиқ ташкил этилган тадбирда Мўйноқ, Кегейли ва Чимбой туманлари фермерлари, қишлоқ хўжалиги мутахассислари иштирок этди.\n– Ушбу усулда текисланган экин майдонларини суғоришда 25 фоизгача сувни тежаш ва ҳосилдорликни 10 фоиз оширишга эришилмоқда, – дейди лойиҳа мутахассиси Озод Тлеумуратов. – Бизнинг шароитимизда бу жуда яхши кўрсаткич. Боиси, экин майдонларидаги баланд-пастлик айрим далаларда 50 сантиметргача фарқ қилади. Бундай шароитда экин бир текис қониб сув ичмайди, ҳосилдорлик кутилганидан анча кам ва сув сарфи жуда юқори бўлади.\n– Лазер ускунаси ёрдамида текисланган ерда деҳқончилик қилиш ҳар томонлама самарали, – дейди Чимбой туманидаги “Жузбаси” фермер хўжалиги раҳбари Жеткерген Абдурасулев. – Хўжалигимиз тасарруфидаги 90 гектар ернинг 35 гектарига буғдой, 40 гектарига пахта экдик. 7 гектар боғ ва 2 гектар токзор ҳам замонавий технология асосида текислангани яхши самара бермоқда. Бу йил гектаридан 60 центнердан ғалла олишга эришдик. Гектарига 1 минг 400 кубометр сув тежаб қолинди, рентабеллик 18 фоизни ташкил этди.


Собиқ қирол Зоҳиршоҳни ватанга олиб келиш мақсадида Афғонистон муваққат бош вазири Ҳамид Карзай бугун Римга келди.\n16 январ 2021, Тошкент вақти: 19:52\nапрел 16, 2002\nРимда Карзайнинг Италия бош вазири Силвио Берлускони билан учрашиши ҳам белгиланган. Қайд этилишича, Карзай қирол билан биргаликда пайшанба куни Кобулга қайтади. Зоҳиршоҳнинг июн ойида иш бошлайдиган Лўя жирганинг биринчи ялпи мажлисини очиб бериши кутилмоқда. Мазкур кенгаш эса, Афғонистон доимий ҳукуматини сайлайди. Кобулдан олинган хабарларга кўра, Америка ва афғон ҳарбийларининг ал-қайда ва толиблар жангариларига қарши олиб бораётган амалиётларига бугундан бошлаб бир неча юз Британия аскарлари ҳам қўшилган. Британия расмийлари, бундай ҳаракат, терроризмга қарши уруш доирасида эканини билдиришди.


Дунёда биринчи марта меҳмонхонага метеоролог ишга олинди\nLondon Marriott Hotel County Hall метеорологни ишга олган дунёдаги биринчи меҳмонхона бўлди. Бу ҳақида Daily Mail хабар берди.\nБундай лавозимга шотландиялик синоптик ва телебошловчи Кирсти Маккейбни қабул қилишди. 42 ёшли мутахассис об-ҳаво прогнозларига асосланиб, меҳмонлар учун махсус маршрутларни ташкил қилади.\nМасалан, Маккейб ёмғирли кунда сайёҳларга театр ёки музейга боришни таклиф қилади, очиқ ҳавода эса чархпалакда учишни ва очиқ ҳавода бошқа машғулотлар билан банд бўлишни таклиф қилади. Метеоролог суткада 24 соат, ҳафтда етти кун London Marriott Hotel County Hall мижозлари хизматига шай бўлади.\nБундан ташқари, Маккейб меҳмонхонанинг консьерж-хизмати билан бирга 12 люкс хонадаги меҳмонлар ҳар қандай кутилмаган об-ҳавога тайёр бўлишига ёрдам беради.\nМасалан, дераза ортида ёмғир ёғаётган бўлса, номерда ёруғлик билан даволовчи махсус лампа ўрнатилади, меҳмонга эса ёмғирдан ҳимояловчи кийим, резина этиклар ва соябон тақдим этилади. Агар ташқарида қуёшли об-ҳаво бўлса, меҳмонхона сайёҳни қуёшдан ҳимояловчи крем билан таъминлайди.\nМеҳмонхона сайтида маълум қилинишича, сервис ноябрь ойининг охирига қадар амалда бўлади.\nЛондон ҳайвонот боғида ҳайвонларни иссиқдан сақлашнинг ноодатий усули қўлланмоқда (видео)\n08:34 / 02.07.2018\nЛондон фонд биржасида Samarkand Bonds облигацияларининг 3-чиқарилиши жойлаштирилди\n16:10 / 28.06.2018


UFF.uz'да Тебас: Ишончим комил, Роналду айбсиз! Унинг кетиши Ла Лига учун улкан йўқотиш бўлади\nТебас: Ишончим комил, Роналду айбсиз! Унинг кетиши Ла Лига учун улкан йўқотиш бўлади\nЯнгиликлар » ЕВРОПА Испания Ла Лигаси президенти Хавьер Тебас «Реал» клуби ҳужумчиси Криштиану Роналду билан юзага келган вазият ҳақида ўз фикрларини баён этди.\n«Роналду атрофидаги ўз ишига профессиональ қарайдиган инсонларни кўриб, шунга аминанки, у айбсиз. Биз шундай замонда яшаймизки, солиқ идораларига оид ҳар қандай хабар одамни фирибгарга чиқариб қўяди. Ишончим комил, Роналду айбсиз. Агар ўқиганларимга ишонадиган бўлсак, у ҳеч қандай қонунбузарлик қилмаган.\nРоналдунинг кетиши Испания чемпионатига қандай қандай таъсир кўрсатади? Буни ўлчаб бўлмайди, аммо бу таъсир улкан бўлади. Айниқса, Ла Лиганинг халқаро майдондаги ўсиши ҳақида гап кетганда. Бу улкан ва тўлдириб бўлмайдиган йўқотиш бўлади», - дейди Тебас.\nЭслатиб ўтамиз, Роналду сўнгги кунладаги юзага келган воқеалардан сўнг, «Реал»ни тарк этиш қарорига келган. Аввалроқ, Португалиялик юлдуз 14 млн евро миқдорда солиқ тўламаганликда айбланаётгани айтилган эди. Манба: www.as.com Ўқилган: 7531. Фикрлар: 11.\nСана: 18.06.2017 21:38.\nVodiymedia.uz – Спорт хабарлари водийси Liverpul.uz\nLiverpul.uz Эркин Ғайбуллаев


Мақталган кўрсатувлар ва тилни чала билувчи бошловчилар\nЎзбекистон телеканаллари баҳорнинг биринчи ойини анъанавий тарзда буткул байрамона ўтказди.\nХотин-қизлар байрами муносабати билан ўзбек аёлларининг қанчалик “бахтиёрлиги, ватанпарварлиги, оилапарварлиги, ибо-ҳаёлилиги”, хуллас, дунёда неки яхши хислатлар бўлса, барчасига эгалиги тўғрисида фикр-мулоҳазалар эфирдан тушмади.\nҲай-ҳай дегунча буёғи Наврўзга етдик. Хотин-қизлар эсдан чиқиб, энди “баҳор юртимизга ўзгача келгани”, “Наврўз кўп асрлик қадриятларимиз рамзи” экани, “байрамнинг бу йил ўзгача нишонланиши халқимизга маъқул келаётгани”га ўтилди.\n“Ўзгачалик” ҳақидаги бу гап-сўзлар янги президентнинг Наврўзни халқ сайллари шаклида нишонлаш тўғрисидаги фармонига боғлиқлигини эса зийрак томошабинлар дарҳол англаб олди.\nШунингдек, Ўзбекистон телеканаллари байрам оралатиб мамлакат президентнинг Туркманистон ва Қозоғистонга ташрифлари, юртимиз ҳудудлари бўйлаб сафарларини завқ-шавқ билан ёритди.\nМаҳаллий телеканалларнинг март ойидаги фаолиятига шарҳимизни бу гал сал бошқарчароқ ракурсда ёритишга қарор қилдик. Биз бу фаолият ҳақида матбуотда берилаётган баҳоларга эътибор қаратмоқчимиз.\nШу билан бирга, бу телеканаллар эфирга узатаётган кўрсатувлар хусусидаги айрим фикр-мулоҳазаларга оид нуқтаи назаримизни ҳам билдириб ўтмоқчимиз.\n“Томошабинини топиб улгурган” кўрсатувлар\n“Миллий тикланиш” газетаси (29.03) Ўзбекистон телеканалларида эфирга узатилаётган кўрсатувлар ҳақида бутун бир саҳифали “Ойнаи жаҳон маънавиятимиз кўзгуси бўлсин” сарлавҳали каттагина мақола эълон қилди.\nТаҳлил мақомидаги бу мақола “юмшоққина” бошланади. Аввалига “ўз томошабинини топиб улгурган” кўрсатувлар санаб ўтилади. Бундайлар сирасига “Ўзбекистон” телеканалининг “Биз учун муҳим”, “Ўзингни англа”, “Муносабат”, “Ойдин ҳаёт”, “Ижод маҳсули”, “Ёшлар” телеканалининг “Долзарб мавзу”, “Маданият ва маърифат” телеканалининг “Кафтдаги чизиқлар”, “Қиёфа”, “Кўнгил бекатлари”, “Маҳалла” телеканалининг “Эзгу сўз, эзгу амал” каби ток-шоу ва кўрсатувлари киритилади.\nБиз ҳам бу кўрсатув ва ток-шоуларнинг ҳамма сонларини кузатиб бориш “бахти”га муяссар бўлмасак-да, айримларига кўзимиз тушган. Шундан келиб чиқиб уларни икки гуруҳга бўлиш мумкин.\nБиринчи гуруҳга “Муносабат”, “Биз учун муҳим” каби иқтисодий-сиёсий шарҳлар, фикр-мулоҳазаларга мойил кўрсатувларни киритиш мумкин.\nИккинчи гуруҳдан эса “Кўнгил бекатлари”, Эзгу сўз, эзгу амал” сингари панду насиҳат, қадриятлар, маънавият ҳақидаги умумий гапларнинг маҳалла хотинлари ўртасидаги майда-чуйда деди-дедиларнинг қоришиқлари ўрин олган кўрсатувлар ўрин олган.\nКўриниб турибдики, “томошабинини топгани” айтилаётган бу кўрсатувлар аслида жуда ҳам мақтанарли даражада эмас. Айниқса, жамият, халқ уйғониши, дунёқараши, сиёсий қарашлари шаклланиши учун муҳим бўлган сиёсий ток-шоулар шунчаки номига, ранг-баранглик тусини бериш учун тайёрланаётгандек таассурот уйғотади.\nУлар мавзунинг устида юради. Ичига чуқур кириб борилмайди, турли ракурсларда фикр юритилмайди. Мавзу тўғрисида фикр-мулоҳазаларда “сиёсий ҳушёрлик” биринчи ўринда туради ва баландпарвоз эътирофлар, сохта ютуқлардан мақтаниш билан ёнма-ён юрилади.\nМақталгани шундай бўлса, танқид қилинганлари қандай экан?\nМақолада бугунги расмий ТВнинг қотиб қолган анъанавий форматига муқобил тарзда янгича шаклларда фаолият юришга уринаётган “Менинг юртим”, “Зўр ТВ”, “Миллий ТВ” каби нодавлат телеканалларда тайёрланаётган айрим кўрсатувлар танқид остига олинган.\nУлар “миллий қадриятларимизга соя ташлаётган”, “маънавиятимизга мос келмайдиган” кўрсатув ва ток-шоулари учун маломат қилинган.\nБу танқидларда, албатта, жон бор. Айниқса, аудитория учун кураш борар экан, телеканаллар шоу бизнес вакиллари – хонанда, қизиқчи ва актёрларни бошловчиликка жалб этаётгани, уларнинг ҳаммасининг ҳам савияси юқори даражада эмаслигига ишора берилади.\nМасалан, “Менинг юртим” телеканалида эфирга узатиладиган “Бола тилидан” кўрсатуви бошловчиси бўлмиш хонанда Рухшона 4-5 ёшли болаларга “Кўз остингга олиб қўйганинг борми?”, “Нега эркакларда соқол бор, аёлларда йўқ” каби ўринсиз, беўхшов саволлар бериб, кишининг ғашига тегади.\n“Маънавий жиҳатдан савиясиз бу каби кўрсатувлар, “оммавий маданият” омилларини тарғиб қилиш, миллат фарзандларининг онгини ёт иллатлар билан кўр-кўрона тўйинтиришга куч бериш миллатнинг оппоқ кўйлакдек маънавиятига доғ тушириш билан баробардир”, деб ёзади муаллиф.\nКам ҳам, кўп ҳам эмас. Бутун Ўзбекистон ОАВ оммавий маданият, ёт ғоялар билан курашиб ётган бир пайтда маҳаллий ТВлар уларни тарғиб қилиш билан банд, деган айбловлар қўйиляпти мақолада.\nТелевидение бошловчиларнинг тил ўрганиши учун тажриба майдоними?\nШунингдек, унда Россиядаги оммабоп кўрсатувлар хусусий телеканалларда беўхшов талқинда намойиш этилаётганига эътибор қаратилади. Булар қаторида Россиянинг 1-телеканалида (собиқ ОРТ) намойиш этилаётган “Вечерний Ургант” ток-шоуси муқаллиди сифатида “Миллий ТВ”да эфирга узатилаётган “МТВ-шоу” тилга олинади.\nЎзбекчани чала-чулпа биладиган хонанда Райҳон яқин-яқингача “Топ-10” кўрсатувига бошловчилик қилган. Маҳаллий ОАВга берган интервьюсида ўз кўрсатуви орқали ўзбек тилини ўрганаётганини айтади.\n“Лекин телевидение тил ўрганиш учун тажриба майдони эмас-ку”, дея ёзғиради муаллиф.\nШу ўринда мақолада тилга олинмаган “Хонтахта” кўрсатувини эслаш ўринли бўлади. Бу кўрсатувнинг бошловчиси бир вақтлар Гулнора Каримованинг турли тадбирлари кунда-шундаси бўлган хонандасимон Жаҳонгир Позилжоновдир. Фозилжонов эмас, айнан Позилжонов.\nФамилияси ҳам кўрсатувда ишлатиладиган шеванинг айнан ўзидан олинган. Халқнинг олдига чиқади, телевизорда нотўғри ёзилмаса керак, деб ўйлайдиган оддий аҳоли буни ўзбек тили шундай бўлса керак, деб қабул қилади.\nАйтган қўшиғидан савиясининг қандайлиги билиниб турадиган бундай шоу-бизнесчиларни нафақат бошловчиликдан, балки бутун ТВдан ҳам орқасига бир тепиб ҳайдаб юбориш керак бўлган ҳолда улар ўзбек томошабинига ақл, маданият ўргатишига, маънавиятдан дарс беришига йўл қўйиб бериш маънавий юксакликка даъво қилаётган халқ учун ярашмаслигини тушуниш учун унча катта фаросат керак эмас шекилли.\nТил масаласи нафақат миллий хавфсизлик, балки жамият манфаати нуқтаи назаридан устувор масала бўлгани учун бу муаммога телеканаллар панжа орасидан қараётгани яхши оқибатларга олиб келмаслигини ҳозирданоқ тушуниб олиш ва ечимини топиш мантиқли кўринади.\ndata-title="Мақталган кўрсатувлар ва тилни чала билувчи бошловчилар" data-description="Ўзбекистон телеканаллари баҳорнинг биринчи ойини анъанавий тарзда буткул байрамона ўтказди. Хотин-қизлар байрами муносабати билан ўзбек аёлларининг қанчалик "бахтиёрлиги, ватанпарварлиги, оилапарварлиги, ..." data-image="https://eltuz.com/wp-content/uploads/2016/09/rasm1826.jpg" data-url="https://eltuz.com/press-dijest/199437/" data-services="facebook,odnoklassniki,twitter,telegram" data-counter="ig">\nҚамоққа олинган мулозимнинг айби Муҳаммад Солиҳ билан учрашганими?\nЎзбекистон Мустақил босма оммавий ахборот воситалари ва ахборот агентликларини қўллаб-қувватлаш ва ривожлантириш жамоат фонди директори Саид-Абдулазиз Юсупов 10 май ...\nБомбали ҳужумни ўзбеклар уюштирган\nТуркия Ички ишлар вазирлиги тарқатган маълумотга кўра, Террорчилардан бири Ўзбекистон ватандоши. Яна бири эса Россия Федерациясининг Доғистон республикасидан яна ...\nФарғоналик 8-синф ўқувчиси ўғил туғди\nФарғона вилоятининг Бағдод туманидаги 16-ўрта мактабнинг 8-синф ўқувчиси 7 март куни чақалоқли бўлди. Бу мактаб тумандаги Каримбобо қишлоғида жойлашган. ...


Унаи Эмери Мбаппега испан клубига ўтишни тавсия қилди\n8 февраль, 2020, 15:35 454\nФранциялик мутаҳассис ватандоши келажаги ҳақида тўхталиб ўтди.\nФранциялик мураббий Унаи Эмери ПСЖ форварди Килиан Мбаппега келажаги борасида ўз тавсияларини берди. "Арсенал" собиқ устозининг фикрича, Испанияга кўчиб ўтиш Мбаппенинг карьерасига ижобий таъсир ўтказиши мумкин экан.\n"Мен Килианни Ла Лигада кўришни истардим. Унда дунёнинг энг яхши ўйинчиси бўлиш учун барча имконият бор. Агар у Испаниянинг гранд клубларидан бирига ўтадиган бўлса, бунга эришиши осонроқ бўлади", - дейди Унаи Эмери.\nЭслатиб ўтамиз, Унаи Эмерининг ўзи 2016-2018 йиллар мобайнида Париж клуби бош мураббийи сифатида фаолият юритган.\nПСЖ Мбаппени дунёнинг энг кўп маош олувчи футболчисига айлантирмоқчи


Налчикка ҳужумда маҳаллий аҳоли вакилларининг ҳам қўли бор\n28 июн 2022, Тошкент вақти: 05:29\nБасира Ноқонуний қуролли гуруҳларнинг Қабардин-Болқор мухтор республикаси пойтахти Налчикка уюштирган ҳужуми маҳаллий аҳоли вакилларининг иштирокисиз бўлмагани кўриниб турибди.\nМазкур республикадан Россия Давлат думасига сайланган депутат Заурби Нахушев шундай фикрларни баён қилди.\nҲарбий шарҳловчи Виктор Баранецнинг таъкидлашича, сўнгги йиллар давомида Шимолий Кавказдаги ваҳҳобийлик ривожланган жойларда федерал тузумга қарши айирмачилик кайфияти пайдо бўлган. Налчикдаги воқеалар эса аввалдан тайёрланган террорчилик ҳаракатидан далолат беради.\n“Масхадов ва Басаевнинг бутун Кавказга сепаратизмни тарқатиш режаси амалга оширилаётгани кўриниб турибди. Налчикдаги бирданига бир неча объектга уюштирилган ҳужум жангарилар сони 100 нафардан кўп бўлганини кўрсатади”, - деди В.Баранец.\n13 октябрь куни эрталаб жангарилар гуруҳи Налчикдаги ҳуқуқ-тартибот идоралари, қурол-яроғ дўкони, аэропортга ҳужум уюштирганди. Бунинг натижасида хавфсизлик кучлари ва тинч аҳоли вакилларидан ўнлаб қурбонлар берилди. Жангарилардан ҳам 50 дан ортиғи ўлдирилгани, 20 дан ортиғи қўлга олингани хабар қилинмоқда.\nРоссия президенти Налчикни тўла ўраб олиш ва жангариларни бутунлай зарарсизлантиришга буйруқ берган.\nРоссия ички ишлар вазири биринчи ўрибосари Александр Чекалиннинг сўзларига қараганда, 11 октябрь куни ички ишлар ходимлари қурол-аслаҳа ва ярим тоннага яқин портловчи модда сақланаётган яширин омборни топган. Бу жангариларнинг жиддий ҳужумга тайёрланаётгани белгиси бўлгани учун тезкор қидирув тадбирлари кучайтирилган. Белая речка қишлоғи яқинида жангариларнинг ўн кишилик гуруҳи қуршаб олинган.\nА.Чекалин Налчикка ҳужум айнан шу гуруҳни йўқ қилишга қаратилган тадбирларга халақит бериш мақсадида уюштирилгани, бу гуруҳ таркибида жангариларнинг энг катта раҳбарларидан бири бўлиши мумкинлигини таъкидлади.\nАйни пайтга келиб Налчикда қуршаб олинган жангариларинг барчаси зарарсизлантирилгани хабар қилиняпти.


Кўзларни смартфоннинг зарарли нуридан ҳимоя қилиш учун нима қилиш керак? - Daryo\n19:45, 27.05.2021 12174\nБарча гаджетлардан кўзлар саломатлиги ва кўриш қобилиятига салбий таъсир қиладиган кўк-сиёҳранг нурлар тарқалади. Қолаверса, мунтазам равишда телефондаги майда ёзув ва белгиларга тикилиш кўзларни чарчатади. Иши компьютер билан боғлиқ кишиларнинг кўзлари эса янада кўпроқ зўриқади. Халқаро оптика компанияси Essilor томонидан ўтказилган тадқиқотда 62 фоиз респондент иш куни якунида кўзлари толиққанини ҳис қилишини таъкидлаган. Гаджетлардан умуман воз кечиб бўлмагани билан айрим қоидаларга амал қилиш тавсия қилинади. Офтальмолог шифокор Владимир Золотаревнинг бу борада ёрдам берадиган тавсиялари билан бўлишамиз.\nТаомномангизда А, B, ва C витаминига бой маҳсулотлар бўлишига эътибор қаратинг. Черника, сабзидан ташқари балиқ, қовоқ, пиёз, саримсоқ, карам ва творог истеъмол қилишни канда қилманг. Ушбу маҳсулотларда кўз саломатлиги учун фойдали бўлган моддалар бўлади.\n23:54 Бугун 5365\n23:28 Бугун 2052\n07:11, 17.09.2021 89283\n20:16, 17.09.2021 61395\n09:14 Бугун 59935


ЎЗ ЖОНИГА ҚАСД ҚИЛИШ ВА УНИНГ ГУНОҲИ — Zamaxshariy.uz\nЎЗ ЖОНИГА ҚАСД ҚИЛИШ ВА УНИНГ ГУНОҲИ\n16 марта, 2018 admin Без рубрики\nҲаёт инсон учун берилган энг қадрли омонатдир. Шунингдек, у Аллоҳ таоло томонидан инсонга топширилган имконият ва масъулиятдир. Инсон бу неъматни асраб-авайлаши, унга ҳиёнат қилмаслиги лозим. Акс ҳолда, энг оғир жиноятга қўл урган, ўз зиммасига катта гуноҳ орттирган бўлади.\nАллоҳ таоло Қуръони Каримда шундай деган: «Биз одамзотни азизу мукаррам қилиб яратдик ҳамда уларни сувда ҳам, қуруқликда ҳам юрадиган қилиб қўйдик. Уларга ҳалол-пок нарсалардан ризқ ато этиб, уларни бошқа ҳамма махлуқотдан афзал этдик» (“Исро” сураи 70-оят).\nБошқа бир оятда эса Аллоҳ таоло Одамни Ер юзида ўзининг ўринбосари қилиб яратганини баён қилган. Бу оятлар инсоннинг қадру қиймати нечоғли баланд эканлигини очиқ кўрсатади. Аллоҳ таоло одамзотга шунчалик мурувват кўрсатган экан, инсон бу неъматнинг қадрига етмоғи, унинг шукрини адо этмоғи, қолаверса, ўша мақом ва даражага мос тарзда ҳаёт кечирмоғи лозим.\nҚуръони Каримда инсонни ўзининг яшаш ҳуқуқига тажовуз қилиши ман этилган. Жумладан: “Ўз қўлингиз билан ўзингизни ҳалокатга ташламангиз!”, “Ўзингизни ўзингиз ўлдирмангиз, зероки, Аллоҳ Сизларни ўз раҳм ва шафқати ила яшашингиз учун дунёга келтиргандир”, деб марҳамат қилган.\nПайғамбаримиз Муҳамад (с.а.в) ҳам ўз ҳадиси шарифларида ўз-ўзини ўлдириш ҳаром эканлиги, бундай ишни қилган кишига охиратда қаттиқ азоблар бор эканлиги ҳақида айтиб ўтганлар. Жумладан: “Кимки тоғ тепасидан ташланиб, ўз-ўзини ўлдирса, ўлгандан сўнг жаҳаннамда ҳам шу хил азобга гирифтор бўлади. Агар заҳар ичиб ўзини ўзи ўлдирса, жаҳаннамда ҳам абадий шу азобга мубтало бўлади. Кимки ўзини темир парчаси билан ўлдирса, у киши темир парча қорнига суқулган ҳолатда жаҳаннам ўтида абадий қолур», деб марҳамат қилганлар. Бошқа бир ривоятда эса: “Ўзини сувга ташлаб ёки осиб ёки куйдириб ўлдирган кишиларнинг ҳукми ҳам юқорида зикр қилинганлар билан баробардир», деганлар. (Имом Бухорий ва Имом Муслим ривояти).\nМинг афсуслар бўлсинки, ҳозирги кунда баъзи инсонларда яшаш учун курашиш ҳисси, сабру матонат етишмай ўз жонларига қасд қилаётганларнинг гувоҳи бўлиб турибмиз. Буни Аллоҳ берган ҳаётга ношукурлик оқибати деб баҳолашдан ўзга чора йўқ. Бу мудҳиш ҳолатлар нафақат ислом таълимотига, балки Аллоҳ таолонинг қазою қадарига ҳам туғён қилишдан иборатдир. Ўз-ўзини ўлдириш нақадар оғир гуноҳ эканлигини шундан ҳам билиш мумкинки, Расулуллоҳ (с.а.в) бундай ишни қилган кишига жаноза ўқимаганлар. Имом Бухорий (р.а.) ривоят қилган ҳадисда Расулуллоҳ (с.а.в) шундай дейдилар: “Аллоҳ таоло ҳадиси қудсийда марҳамат қилади. “Бандам ўз-ўзини ўлдириб, менинг унга берган умримга шукур қилмай шошилди. Шунинг учун унга жаннатни абадий ҳаром қилдим”. Дарҳақиқат, инсон арзимаган қийинчилик сабабидан ўз жонига қасд қилса ўзини туганмас азобга жаҳаннамга гирифтор қилар экан.\nЎз-ўзини турли йўллар билан ўлдириш ҳозирги вақтда баъзи бир мутаассиб “исломий” жамоалар орасида кенг тарқалиб, ҳатто жасорат даражасига ҳам чиқариб қўйилди. Белига портловчи моддаларни боғлаб, жамоат жойларида ўзларини портлатиб юбораётган ёшларни тез-тез телевидения ва радио ахборотлари орқали кўриб, эшитиб турибмиз. Ўшандай жоҳилона ҳатти-ҳаракатларни “шаҳидлик мақоми” деб баҳолаётган кимсалар аслида ана шу мудҳиш жиноятларнинг сабабчиларидир.\nҚолаверса, ўзларини портлатиб юбораётган ёшлар ҳеч қандай шаҳид ҳам бўлмайдилар, чунки улар билан бирга ҳалок бўлаётганлар орасида бегуноҳ кишилар ҳам бор. Бегуноҳ кишиларни ўлдирганликлари учун ноҳақ одамни ўлдирган бўлиб улкан гуноҳ қилган бўладилар ва бу билан Аллоҳ таолонинг азобига дучор бўлишади. Шу ўринда бир мулаҳоза қилиб кўрайлик. Динимизда ўзини ўлдириш инсонни абадий азобга гирифтор бўлиб Аллоҳ берган ҳаёт неъматига ношукурчилик қилганлиги учун гуноҳкор хисобланса, Энди ўзга бегуноҳ инсонларнинг қонини тўкганлиги учун яна бир катта кечирилмас гуноҳга қўл урган бўлади. Бундай қабиҳ ишларга қўл урган инсон қандай ҳам шаҳид бўлсин? Аксинча, у бу дунёда ҳам инсонлар нафратига дучор бўлиб охиратда эса дўззаҳда абадул абад аламли азобда қолгучи бадбахт инсон бўлади. Ёшларни ғаразли мақсадлари йўлида шижоатлантираётган мутаассиб “исломий” жамоалар уларга шаҳидлик мақомини ваъда қиладилару, аммо жонлари ширинлиги учун ўзлари бу ишни қилмайдилар. Буни қандай изоҳлаш мумкин? Улар ўзларини гўёки мусулмонлардек кўрсатиб, асл мақсадлари ҳокимиятни эгаллаш ва бунинг учун ҳар нарсага, ҳаттоки террорчилик, гиёҳвандлик, ноҳақ одам ўлдиришга ҳам тайёр бўлган кимсалардир. Булар ватан тараққиётига, қолаверса, жаҳон цивилизацияси, айниқса, муқаддас динимизга путур етказмоқчи бўлган ғаламис, беватан, динсиз кимсалардир. Барчамиз лоқайд бўлмаслигимиз керак. Бунга ҳаққимиз ҳам йўқ. Бу кечриб бўлмайдиган гуноҳ десак муболаға бўлмайди. Ўзининг инсон эканлигини унутиб, бу улуғ мақомга доғ тушираётган, ёшларни турли хийла найранглар билан ўз жонига ва бегуноҳ инсонларнинг қонини тўкишга даъват қилаётган разил кимсалардан, уларнинг фитналаридан огоҳ бўлайлик. Бугунги дорул омон кунларни қадрига етиб яратганга шукрона келтириб яшайлик.\nNext Post:КИТОБ ЯРМАРКАСИГА МАРҲАБО


Қамаши туманидаги 14 ва 16-болалар боғчаларига гўшт ўрнига Ўзбекистон президенти Шавкат Мирзиëевнинг портретлари берилган.\nБу маълумотни “Элтуз”га тақдим қилган журналист Камола Шерматовага кўра, бундан бир йил бурун, 2018 йилнинг октябрь ойида президент портрети нархи 8 кило мол гўштининг бозордаги нархига тенг эди.\nЯъни президент портрети Қашқадарë вилояти мактабгача таълим бошқармаси тарафидан 280 минг сўм нархланган. Журналист ўз иддаосининг исботи сифатида юк хатини ҳам “Элтуз”га тақдим қилди.\n“Элтуз“ 14 ва 16-болалар боғчаларида шу кунларда осиғлиқ турган президент портретига оид инвентар маълумотлар мавжуд эмаслигини ҳам аниқлади.\nМухбир овга чиқди, ортидан ғавғо чиқди\nҲаммаси журналист Камола Шерматованинг Қашқадарë вилоятидаги 1-мактабгача таълим муассасаси мудираси Умида Холмирзаеванинг шикоят аризасига кўра хизмат сафарига чиққанидан бошланди.\nБоғча мудираси вилоят мактабгача таълим бошқармаси килоси 11 минг сўм турадиган ва муддати ўтиб кетган “бутерброд ёғи”нинг килосини 41 минг сўмлик сариëғ дея боғчаларга ўтказаëтгани ҳақида шикоят қилди.\nМухбир Қамаши тумани мактабгача таълим бўлими бош ҳисобчиси ва бошқа мутасаддилардан олинган маълумотлар асосида бу схемани фош этди.\nУ болаларга сариëғ ўрнига муддати ўтиб кетган ва Қамашининг жазирма ҳавосида баттар яроқсиз ҳолга келган маргарин берилгани фактини аниқлайди.\n“Элтуз”га маълум бўлишича, Қамаши тумани ДСЭНМ бош шифокори Ўлмас Йўлдошев ушбу маҳсулотнинг боғчаларга тарқатилишига рухсат бермаган.\n“Ушбу “бутерброд ёғи” асосан кулинарияда ишлатилади. Аммо уни сариёғ сифатида болаларга истеъмол учун берилиши мумкин эмас, мен шунинг учун рухсат бермаганман”, дейди Йўлдошев.\nЖурналист Шерматовага кўра¸ “бутерброд ёғи” мактабгача таълим бўлими (МТБ)нинг музлаткичи бўлмаган омборида 39 кун давомида сақлангани ортидан боғчаларга тарқатиб юборилган.\nШерматова айни воқеа юзасидан амалдорларнинг иқрор бўлгани овозларини ижтимоий тармоққа жойлади.\n“Гўшт берилгани” ҳақидаги юк хати\n“Ҳужжатларга эътибор қаратсак, 2019 йил 19 июнь ойида “бутерброд ёғи” боғчаларга тарқатилиб, 1 июлда шартнома тузиляпти. Одатда биржада тендер асосида ўйналиб, биржа хулосаси орқали ташкилот билан шартнома тузилиб, маблағнинг 15 фоизи ўтказиб берилиши керак эмасми?\nБу ерда, аксинча, мактабгача таълим бўлими ҳуқуқшуноси меҳнат таътилидалиги сабабли таниш адвокатлари Шоймардонова билан туман МТБ ўртасида фуқаролик шартномаси тузмасдан, 329-модда талабларини қўпол равишда бузиб, шартномани имзолаб беряпти? Қани ДСЭНМ рухсати, дея “адвокат” савол ҳам бермаган.\nЯна битта шартномага эса ҳуқуқшуноснинг имзоси қўйилиб тасдиқланмаган. ДСЭНМ раҳбарининг рухсат бермаганлигини инобатга олмай, вилоят ДСЭНМдан “рухсат берилди”, деган бошқа хулоса олиб келинган.\nЖурналистнинг хизмат сафари гувоҳномаси\nХўш, тоза ҳолда келган маҳсулотни ўттиз тўққиз кун об-ҳаво иссиқлигига қарамай музлаткич эмас, омборхонада сақлаб, нега истеъмолга яроқсиз ҳолатга келтириб, халқнинг боласига едиради?” дея савол қўяди журналист.\nАна шундан кейин Қашқадарë мактабгача таълим бошқармаси раҳбарияти мавжуд вазиятни ўнглаш ўрнига камчиликни фош қилган мухбирни обрўсизлантириш тадбирини бошлайди.\nШерматованинг иддао қилишича¸ бошқарма раҳбарияти “ëлланма блогерлар кўмагида мухбирни обрўсизлантирувчи мақолаларни вилоят матбуотида эълон қолган”.\n“Элтуз” таҳририяти мақолада кўтарилган мавзу юзасидан Мактабгача вазирлиги бош бошқармаси бошлиғи Мирзиёева Шаҳноза Шавкатовнадан изоҳ кутади.\nНега Қашқадарëдаги боғча тарбияланувчилари гўшт ўрнига отангизнинг расмини томоша қилишлари керак?\ndata-title="Қамашидаги боғчаларга гўшт ўрнига президент портрети берилган" data-description="
Қамаши туманидаги 14 ва 16-болалар боғчаларига гўшт ўрнига Ўзбекистон президенти Шавкат Мирзиëевнинг портретлари берилган.


Қуръон каримда инсон манфаатлари\nИслом динида инсон манфаатлари энг олий қадрият сифатида эътироф этилган. Ислом динининг асл моҳияти ҳам инсон манфаати ҳимоясидир. Инсонларнинг манфаатларини рўёбга чиқариш – Ислом шариатининг олий мақсадидир. Аллоҳ субҳанаҳу ва таоло инсонни яратгач, уни ўз ҳолига ташлаб қўймади. Балки уларга ўзини танитиш, яхшидан ёмонни ажратиш учун ўз расулларини юборди ва китобларини нозил қилиб турди. Шу билан бир қаторда, бу элчилар ва нозил қилинган ҳукмлар ўша замон одамларининг ҳолат ва эҳтиёжларини эътиборга олган ҳолда тушган эди.\nБу ҳолатни Пайғамбаримиз Муҳаммад (алайҳиссалом)га нозил қилинган Қуръон оятларида ҳам кўришимиз мумкин. Қуръони Карим йигирма уч йил мобайнида атроф-муҳит ва содир бўлаётган воқеаларга мувофиқ ҳолда нозил бўлди. Бундан эса инсонларга енгиллик ва фойда ирода қилинган. Бунга хамр (яъни маст қилувчи, бўшаштирувчи нарса)нинг ҳаром қилиниши борасидаги оятлар мисол бўлади.\nДастлаб Наҳл сурасида «Хурмо ва узумларнинг меваларидан маст қилувчи нарса ҳамда гўзал ризқ олурсиз», деб маст қилувчи нарсани яхши ризққа қарама-қарши қўйди. Чунки араб тилида бириктирув боғловчиси билан келган икки сўз бошқа-бошқа нарса эканлигини ифодалайди. Кўпчилик хамр яхши нарса эмас экан, деб ичишни ташлади:\n«Ва хурмо ва узумларнинг меваларидан маст қилувчи нарса ва гўзал ризқ олурсиз. Албатта, бунда ақл юритгувчилар учун оят-белги бордир» ( Наҳл. 67-оят).\nБу оятда маст қилувчи ичимлик ҳақида бир ҳукм йўқ. Аммо унинг яхши ризққа қиёсан ёмон эканига ишора бор. Бу ишора маст қилувчи ичимликка қарши қуръоний тарғиботнинг бошланишидир.\nКейин Умар розияллоҳу анҳу бошчиликларида бир гуруҳ мусулмонлар Расулуллоҳ (соллаллоҳу алайҳи васаллам)дан хамр ҳақида сўраб келишди. Шунда «Бақара» сурасининг 219-ояти нозил бўлиб, хамрнинг яхши нарса эмаслиги айтилди:\n«Сендан хамр ва қимор ҳақида сўрарлар. Сен: «Иккисида катта гуноҳ ва кишилар учун манфаат бор ва гуноҳлари нафларидан каттадир» – деб айт».\nБу оят нозил бўлгандан сўнг хамрни тарк этганлар сони ошди. Кейинроқ «Маст ҳолатингизда намозга яқинлашманг» ояти нозил бўлиб, яна кўпчилик бу иллатдан халос бўлди:\n«Эй иймон келтирганлар! Маст ҳолингизда то айтаётган гапингизни биладиган бўлмагунингизча, намозга яқинлашманг» ( Нисо. 43-оят).\nБу оятнинг нозил бўлишига маст ҳолатда Кафирун сурасининг нотўғри ўқилиши сабаб бўлди.\nБир муддат ўтгандан кейин бир зиёфатда маст бўлганлар жанжал кўтариб, муштлашув содир бўлди. Шунда Аллоҳ таоло хамрни бутунлай ҳаром қилувчи Моида сурасининг 90-, 91-оятларини нозил қилди:\n«Эй, иймон келтирганлар! Албатта, хамр, қимор, бутлар ва (фол очадиган) чўплар ифлосдир. Шайтоннинг ишидир. Бас, ундан четда бўлинг. Шоядки, нажот топсангиз. Албатта, шайтон хамр ва қимор туфайли ораларингизга адоват ва ёмон кўришликни солишни ҳамда сизларни Аллоҳнинг зикридан ва намоздан тўсишни хоҳлайди. Энди тўхтарсизлар?!»\nБундай мисолларни кўплаб келтиришимиз мумкин. Аллоҳ таоло инсонларни шу тарзда босқичма-босқич тарбия қилди. Бу худди инсоннинг яратилиш босқичига ўхшайди. Инсон ҳужайра ҳолатидан ҳомила ҳолатига, сўнгра чақалоқ ҳолатидан йигитлик ҳолатига, етуклик (ўрта яшар)дан мункиллаган қария ҳолатига босқичма-босқич ўтиб боради. Буларнинг барчаси Аллоҳнинг яратган қонуниятларидир.\nҚуръони Каримда борлиқдаги барча нарса инсон манфаатлари учун яратилганлиги зикр қилинган.\nАллоҳ таоло Бақара сурасида бундай марҳамат қилади:\n«У сизлар учун ер юзидаги барча нарсани яратган Зот» (Бақара сураси, 29-оят).\nУшбу оятда ер юзида барча нарсалар инсон манфаати учун ва фақат инсон манфаатига хизмат қилиши учун яратилганлиги баён қилинган.\nИслом динида шахс ва жамият манфаати бир-бирига мутаносиб равишда адолат билан ҳимоя қилинади.\nИмом Табароний Ибн Умар (розияллоҳу анҳумо)дан ривоят қилган қуйидаги ҳадисда инсонларга манфаат келтириш Исломда қанчалар юксак мақомга эга экани янада яққол намоён бўлади:\n«Расулуллоҳ (соллаллоҳу алайҳи васаллам) шундай дедилар: «Одамларнинг Аллоҳга энг суюклиси одамларга кўпроқ манфаат келтирадиганидир. Амалларнинг Аллоҳга энг суюклиси бир мусулмонга шодлик бахш этишинг ёки ундан бир ташвишни аритишинг, ё ундан очликни кетказишинг ёхуд унинг номидан қарзини ўташингдир. Қасамки, бир биродарим билан бирор ҳожати юзасидан бирга пиёда юришим мен учун мана бу масжидда, яъни Мадина масжидида бир ой эътикоф ўтиришимдан суюклидир».\nХулоса ўрнида шуни айтиш ўринлики, Қуръони Карим ҳамда ҳадиси шарифларда бандалар нимага буюрилган бўлсалар, барчасида дунё ва охиратларининг манфаати кўзлангандир. Худди шунингдек, нимадан қайтарилган бўлсалар, дунё ва охиратда зарар бўладиган нарсалардан қайтарилгандир. Юқорида айтиб ўтилган биргина маст қилувчи нарсанинг ҳаром эканлиги ҳақидаги оятни оладиган бўлсак, ҳозирда маст қилувчи моддаларнинг инсонга қанчалик моддий ва маънавий зарарлари борлигини, бу иллат ўлароқ инсонни қанчалик обрў ва шаъни, ақли ва саломатлигини кетказишини, биргина шу иллат туфайли қанчадан-қанча оилалар пароканда бўлиб, қанчадан-қанча жамиятлар таназзулга юз тутишини барча эътироф этмоқда.\nБир олмон табибининг: «Агар менга майхоналарнинг ярмини фаолиятдан тўхтатиб берсангиз, мен сизларга касалхоналарнинг ярмидан беҳожат бўлишингизга кафилман», – деб айтган сўзлари ҳам бунинг ёрқин далилидир. Ҳа, Исломда бирор қайтариқ ё кўрсатма йўқки, унда инсон манфаати кўзда тутилмаган бўлса. Ҳа, ислом Алимул-Ҳаким бўлган Зотнинг ҳузуридан бандалар манфаати учун нозил қилинган диндир.\nюрти мударрисаси Санобар Мухамедходжаева


Президент порталига арз қилган шахс "туҳмат"да айбланиб, сайёр судга тортилди\nПрезидент Мирзиёев порталига мурожаат қилиб, инкассация хизмати Самарқанд вилояти бошқармаси мулозими ва Булунғур туман ИИБ раҳбарларидан бири пора сўраганидан арз қилган шахс судланди.\nЖиноят ишлари бўйича Булунғур туман судига таянган Daryo.uz нашрининг хабар қилишича, 2018 йилнинг 8 декабрь куни Ўзбекистон Президентининг "Ишонч телефони"га қўнғироқ қилган шахс Самарқанд вилоятида ишлайдиган икки раҳбарни порахўрликда айблаган.\nТуман судининг маълум қилишича, бу шахс "ғаразгўйлик ва паст ниятда шарманда қиладиган уйдирма тарқатган", "мансабдор шахс сифатида пора сўраганликда айблаб, туҳмат қилган".\nАйтилишича, судланувчи сайёр суд мажлисида айблов тўлиқ исботини топди, деб қарор қилган суд бу шахсни Жиноят Кодексининг 139-моддаси (туҳмат) асосида айбдор топиб, 1 йилга озодликни чеклаш билан жазолаган.\nАммо, хабар қилинишича, судланувчи айбловга қисман иқрор бўлган.\nУнинг судда иш сўраб борганида, ҳар икки ташкилотда ҳам "нотаниш фуқаролар" унга 500дан 2000 АҚШ доллари миқдорида пора берса, инкассация хизмати Самарқанд вилояти бошқармаси ёки ИИБнинг Ёнғин хавфсизлиги бўлимига ишга кириши мумкинлигини айтгани ҳақида кўрсатма бергани хабар қилинмоқда.\nБироқ, судда бу шахс арз қилган раҳбарлар ундан шахсан пора сўрамагани исботланган.


Грузия Панкиси дарасидаги вазиятни барқарорлаштириш мақсадида бу ерга ички қўшинларини киритди.\n22 январ 2021, Тошкент вақти: 05:39\nИТАР ТАСС ахборт агентлиги хабарига кўра, Панкиси дараси жойлашган Ахмет районига Грузия Ички ишлар вазири Коба Нарчемашвили келган. У ўтказиладиган амалиётларни шахсан назорат қилмоқчи.\nГрузия расмийлари Россия Грузия чегарасининг Ингушетия қисмида бедарак йўқолган россиялик икки чегарачини излашда ҳам иштирок этмоқдалар. Бедарак йўқолганлардан ташқари 8 нафар чегарачи нобуд бўлгани аниқланган. Уларнинг жасади кеча топилди.\nРоссия Федерал чегара хизматига кўра, чегарачиларга қарши хужумни Грузия ҳудудида жойлашиб олган чечен қуролли гуруҳлари уюштирган бўлиши мумкин.


ЎзА - Нега “KORZINKA.UZ” дўконлари нархномасида ўзбек тили ишлатилмайди? (+ВИДЕО)\nНега “KORZINKA.UZ” дўконлари нархномасида ўзбек тили ишлатилмайди? (+ВИДЕО)\nЮртимизда ўзбек тили Давлат тили мақомига кўтарилганига 30 йил бўлди. Бу тилда эмин-эркин сўзлашаётганимизга 28 йил тўлди. Миллатнинг асосий забони учун кураш қилганимизга эса 70 йилдан ошди. Аммо... Шунча йиллар жафо чеккан халқнинг биргина тилини софлигича асраш учун қилган ҳаракатларига соя солиш ҳоллари, афсуски йўқ эмас.\nГарчи 30 йиллик сана яқинлашаётган бўлса-да, давлат тилини давлат мақоми даражасига олиб чиқа олмаётганимиз қайсидир маънода бор гап.\nХусусан, кўча-кўйлардаги турли реклама ёрлиқлари, атамалардаги хатоликлар ҳақида бот-бот эслатиб турилаётгани ҳақиқат. Аммо бугун айнан кўчаларимизга зеб бериб турган дўконлар фаолиятида ўзбек тилининг аҳамиятига қандай эътибор берилмоқда?\nКелинг, шу ўринда кузатувимизни Ўзбекистондаги энг нуфузли ёрлиқлардан бири бўлган “korzinka.uz” дўконларидаги нархномалардан бошласак.\n“korzinka.uz” дўконлари мустақиллик даврида очилганига қарамай, негадир дўконда ўзбек тилидаги нархномани топа олмайсиз. Нархлар рус тилида эълон қилинишига қаршилик қилмоқчи эмасмиз, аммо Ўзбекистон Республикасининг Давлат тили ҳақидаги Қонуннинг 20-моддасида нархномалар давлат тилида расмийлаштирилиши ва эълон қилиниши лозимлиги қайд этилган.\nБошқа тилларда эса таржима берилиши мумкин. Дўкон раҳбарияти Давлат тили ҳақидаги қонундан бехабармикан, деб ҳам ўйлаб қоласан киши.\nАсосан ўзбек тилида сўзлашувчи аҳолидан иборат даҳалардаги аксарият “korzinka.uz” дўконларида ҳам ўзбекча нархномани учратмайсиз.\nҲатто халқ тилида айтиладиган “ёпган нон” ҳам ушбу дўконларда “лепёшка” тарзида қайд этилган. Қизил қовунни эса рус тилига таржима қилишда бироз тер тўкиб “дыня красномяско” сўзини ихтиро қилишганига “офарин” дейсиз.\nФидокормиз, лоқайд эмасмиз, деймизу бироқ йирик тармоқли дўконларда ўзбекча сўзни учратмасак ҳам билмаганга олиб кетаверамиз.\nФидойилик, давлат тилини ҳурмат қилишдан, қонунларга итоат этишдан бошланмайдими? Кези келганда, виждондан кўра қонун ҳам фидойиликка ундовчига айланади. Давлат тилини менсимаган, жамоат жойларида ўзбек тилини ҳурмат қилмаган тадбиркорлар ҳам назаримизда, қонун олдида жавоб бериши керак.\nКим билади дейсиз, балки ўзбек тилига Давлат тили мақоми берилганига 30 йил тўлаётгани арафасида ушбу нуфузли тармоқ дўкон раҳбарияти савдо расталарида давлат тилига ҳам эътибор бериб қолар... Кузатувларимиз эса давом этади. Қуйидаги видеода korzinka.uz дўкони нархномаларидан ўзбекча сўзни топиб кўринг-чи?!\nАнора СОДИҚОВА, Нишонбой АБДУВОИТОВ (сурат), ЎзА


КОНСТИТУЦИЯМИЗДА БАҒРИКЕНГЛИК ТАМОЙИЛЛАРИНИНГ АКС ЭТИШИ — KUKALDOSH.UZ\nКонституциямиз – Бош қомусимизга улкан ижодий ва яратувчанлик қудрати жо қилинган. Ривожланган, тараққий этган давлатларнинг инсон ҳуқуқлари соҳасида эришган ютуқларига, уларнинг тарихий тажрибаларига таяниб яратилган. Шунинг учун ҳам Мустақиллигимиз қомуси бўлган Конституциямиз халқимиз ижтимоий-сиёсий, маънавий-иқтисодий ҳаётида катта аҳамиятга эга. У Ўзбекистонда яшаётган фуқароларнинг дунёқарашини, ўзаро муносабатлар, меҳр-оқибат, ўзга миллат ва элатларга нисбатан ҳурмат, илмга интилиш, ор-номус каби юксак олижаноб фазилатларни ўзида мужассамлаштирган.\nҚомусимизда Ўзбекистон фуқароси бўлган барча миллат ва элатларнинг тили, урф-одатлари, миллий анъаналарини ҳурмат қилиш кафолатланган. Бу эса ана шу миллат ва элатлар ўртасидаги дўстлик ришталари мустаҳкамлигига гаровдир. Асосий қонунда адолат, иймон, олижаноблик, фидойилик, инсонга ғамхўрлик, мардлик каби улуғ ҳислар акс эттирилган. Ўзбекистонда яшовчи барча фуқароларнинг фаровон ҳаёт кечиришини таъминлаш, инсонпарвар ҳуқуқий давлат барпо этиш каби олижаноб ғоялар ўз ифодасини топган. Маълумки, давлатнинг ишончи, обрў-эътибори кўрки унинг Конституциясидир. Демак, биз ҳам Конституциямиз туфайли ўз обрў-эътиборимизга эга бўлдик.\nКонституциянинг луғавий маъносига эътибор қилсак, “Конституция” лотинча сўз бўлиб «ўрнатаман», «белгилаб қўяман» деган мазмунни ифода этади. Ўзбек тилида «асосий қонун», яъни давлатни бошқариш, унинг ички ва ташқи ҳудудларини идора қилиш каби маъноларни англатади. Бу қомусий ҳужжатларимизнинг халқчиллиги шундаки, унда миллий урф-одатларимиз, анъаналаримиз, эътиқодимиз, умуман миллий қадриятларимиз ҳимояси ва равнақи аниқ белгилаб қўйилгандир.\nXIII—XIX асрларга қадар Мовароуннаҳрда шариат билан бир қаторда маълум даражада таъсир кўрсатиб келган Чингизхоннинг ясоқ китоби ва Амир Темур тузуклари конституциявий ҳужжатлар эди. Европа қонунлари эса бугунги кунга қадар икки гуруҳ конституцияларни ўз ичига олади. Биринчи гуруҳ эски конституциялар бўлиб, булар тарихан XX асрга қадар қабул қилинган. Мисол сифатида, 1797 йилдаги АҚШ Конституцияси, 1831 йилдаги Белгия Конституцияси, 1874 йилдаги Швейцария Конституцияси…\nXX асрда қабул қилинган Конституциялар эса иккинчи гуруҳга киради. Бу Конституциялар — инсон ҳуқуқлари, эркинликларини ва бурчларини ҳимоя қилиш, уларнинг ижтимоий-сиёсий муаммоларига мурожаат қилиши билан, биринчи гуруҳ Конституцияларидан фарқланади.\nРеспубликамиз биринчи президенти Ислом Каримовнинг Ўзбекистон Республикаси Олий Мажлиси, Вазирлар Маҳкамаси ва Президент Девонининг Ўзбекистон мустақиллигига бағишланган қўшма мажлисдаги маърузасида, мамлакатимиз миллий пойдеворини барпо этишда, жуда қисқа муддатда Ўзбекистон Республикаси Конституцияси ишлаб чиқилиб, қабул қилинганини алоҳида таъкидладилар. Бу қомусий ҳужжатда мамлакатимизда, давлат ва жамият қурилишининг асосий тамойиллари аниқлаб берилган. Шунингдек инсон ҳуқуқларининг давлат манфаатларидан, халқаро ҳуқуқ нормаларининг эса миллий ҳуқуқий нормалардан устунлиги Конституциямизга муҳрлаб қўйилган. Асосий қонунимизда ҳеч бир мафкуранинг давлат мафкураси сифатида ўрнатилиши мумкин эмаслиги ва фикрларнинг хилма-хиллигига асосланиши белгиланган. Инсонларнинг ҳуқуқ ва манфаатларига хизмат қилаётган кенг маънодаги ислоҳотларнинг таг маъноси ҳам Конституциядир.\nЎзбекистон Конституцияси халқимизнинг умумий ақл-идроки самарасидир,чунки унда унинг орзу-умидлари, ўй-ниятлари акс эттирилган. У суверен давлатимизнинг тобора ривожланиб боришида ўз ифодасини топади. Конститутсия жамиятимизда халқ манфаатлари йўлида ислоҳотларни давом эттириш учун шарт-шароитлар яратиб беради. У инсон ҳуқуқлари барқарорлигини ва ҳар бир оиланинг тинч ҳаёт кечиришини кафолотлайди.\n“Кўкалдош” ўрта махсус ислом билим юрти талабаси Икромов Шерислом


Льоренте учун курашга "Наполи" ҳам қўшилди - Offside.uz – Offside'да бўлинг, офсайдда қолманг!\nЛьоренте учун курашга "Наполи" ҳам қўшилди\nУ ҳозирча якуний қарорга келгани йўқ.\n“Тоттенхэм” клуби билан шартномаси якунлангач эркин агентга айланган ҳужумчи Фернандо Льоренте яна бир гранд клубнинг қизиқишлар доирасига кириб қолди.\nSky Sport муҳбири Фабрицио Романонинг сўзларига кўра 34 ёшли испаниялик футболчига “Наполи”дан қизиқишлар пайдо бўла бошлаган. Бироқ, Льорентенинг ўзи ҳозирча келажаги борасида бир қарорга келгани йўқ.\nЭслатиб ўтамиз, бундан аввалроқ ушбу футболчига “Манчестер Юнайтед”, “Лацио” ва “Фиорентина” клубларидан ҳам қизиқишлар бўлаётгани ҳақида хабарлар тарқалган эди.\n13/08, 12:10 0